title: Velvet Goldmine

text: Elokuva sijoittuu pääosin 1970-luvun Iso-Britanniaan ja glam rockin maailmaan. Elokuvassa on paljon viitteitä David Bowien elämään ja musiikkiin: elokuvan päähenkilö, fiktiivinen rocktähti Brian Slade, perustuu Bowieen ja hänen Ziggy Stardust -hahmoonsa. Haynes halusi myös käyttää elokuvassa Bowien musiikkia, mutta Bowie kielsi kaiken musiikkinsa käytön. Tämän vuoksi elokuvan soundtrack on yhdistelmä 1960- ja 1970-lukujen rock-klassikoita.


title: Velvet Goldmine

text: Toimittaja Arthur Stuart (Christian Bale) on elänyt nuoruutensa kuuntelemalla glam rockia. Siksi hän päättää vuonna 1984 kirjoittaa artikkelin 1970-luvun suuren biseksuaalin rocktähden Brian Sladen (Jonathan Rhys Meyers) vetäytymisestä julkisuudesta. Stuart haluaa selvittää mitä kymmenen vuotta sitten oman kuolemansa lavastaneelle rocktähdelle todella tapahtui.


title: Velvet Goldmine

text: Stuart puhuu Sladesta hänen tunteneiden henkilöiden kanssa pyrkien löytämään tämän ja saamaan kokonaiskuvan tapahtumista, jotka johtivat tämän uran dramaattiseen loppuun. Eri ihmisten tarinoiden kautta rocktähdestä muodostuu koko ajan epämiellyttävämpi kuva. Stuart haastattelee muun muassa Sladen entistä vaimoa Mandyä (Toni Collette), entistä manageria Jerry Devineä (Eddie Izzard) ja rocktähti Curt Wildia (Ewan McGregor), jonka kanssa Sladella oli sekä ammatillinen että henkilökohtainen suhde. Vähitellen toimittajalle paljastuu kuinka musiikkimaailman maine, kuuluisuus ja glamour olivat vain pintaa ja jäljelle jää lopulta vain karu arki.


title: Velvet Goldmine

text: Elokuva on saanut vaihtelevia arvioita. Useiden arvostelijoiden mukaan elokuvan sirpaleisuus vaikeuttaa sen ymmärtämistä ja vaatii sen vuoksi katsojaltaan ehkä useamman katsomiskerran. Esimerkiksi Nyt-liitteen arvion mukaan elokuvan henkilöiden ristiriitaisista tarinoista ei muodostu ehjää kuvaa ja elokuvassa annetaan liian paljon painoa yhdentekeville paljastuksille. Toisaalta suurin osa arvioista kehuu elokuvan pääosanäyttelijöitä ja heidän laulusuorituksiaan. Esimerkiksi San Francisco Chroniclen arvion mukaan McGregor on loistava näyttelijä, mutta edes hän ei voi muuttaa sitä, että elokuva jättää katsojan kylmäksi. Elokuvalla on arvosana 56 % kriitikoiden arvosteluja yhteen kokoavalla Rotten Tomatoes -sivustolla.


title: Velvet Goldmine

text: Elokuva on saanut useita alan palkintoja ja ehdokkuuksia. Pukusuunnittelija Sandy Powell sai työstään elokuvassa parhaan puvustuksen BAFTA-palkinnon ja saman kategorian Oscar-ehdokkuuden.


title: Suurnan Pojat

text: Suurnan Pojat oli helsinkiläinen koripalloseura. Se pelasi 1940-luvun sotavuosina kaksi kautta miesten pääsarjassa saavuttaen SM-mitalin kummallakin kaudella.


title: Suurnan Pojat

text: Seura nimettiin virolaisen, Suomen koripallon alkuvuosien vaikuttajahahmo Alois Suurnan mukaan, ja siinä pelasi muun muassa Leppävaaran Pyrinnön kasvatteja. Ensimmäisellä pääsarjakaudellaan 1940 Suurnan Pojat saavutti täyshelsinkiläisessä sarjassa SM-hopeaa Eiran Kisa-Veikkojen jälkeen hävittyään seitsemästä pelaamastaan ottelusta vain yhden. Seuraavalla kaudella joukkue sijoittui neljällä voitolla, kahdella tasapelillä ja yhdellä tappiolla SM-pronssille hopeaa saavuttaneen Kisa-Veikojen ja mestaruuden vieneen Kadettikoulun jälkeen.


title: Zelmo Beaty

text: Zelmo "Big Z" Beaty (25. lokakuuta 1939 Hillister, Texas – 27. elokuuta 2013 Bellevue, Washington) oli yhdysvaltalainen koripalloilija. NBA:ssa Beaty pelasi kahdeksan ja ABA:ssa neljä kautta vuosina 1962–1975.


title: Zelmo Beaty

text: Sentterinä pelanneen Beatyn varasi NBA:han kolmannella vuorolla vuorolla St. Louis Hawks, jota hän edusti vuoteen 1969 saakka. Hawksin jälkeen Beaty pelasi neljä kautta ABA:ssa Utah Starsin joukkueessa ja tämän jälkeen vielä yhden kauden ajan NBA:n Los Angeles Lakersissa. Tulokaskaudellaan Beaty valittiin eseen. Hän pelasi ssa vuosina 1966 ja 1968 sekä ABA:n tähdistöottelussa vuosina 1971, jolloin hän myös voitti sarjan mestaruuden, 1972 ja 1973.


title: Zelmo Beaty

text: Beaty kuoli syöpään Washingtonin osavaltion Bellevue'ssa 27. elokuuta 2013, 73-vuotiaana.


title: Sergei Toltšinski

text: Sergei Aleksandrovitš Toltšinski (; s. 3. helmikuuta 1995 Moskova, Venäjä) on venäläinen jääkiekkoilija, joka pelaa NHL-joukkue Carolina Hurricanesin organisaatiossa. Hän on pelipaikaltaan vasen laitahyökkääjä. Toltšinski pelannee lähinnä AHL-joukkue Charlotte Checkersissa.


title: Sergei Toltšinski

text: Toltšinski pelasi kauden 2011–2012 MHL-junioriliigan Krasnaja Armijassa, jonka jälkeen TsSKA Moskova varasi hänet ensimmäisellä kierroksella 28. pelaajana . Samana kesänä myös OHL-joukkue Sault Ste. Marie Greyhounds varasi Toltšinskin 12. pelaajana . Hän siirtyi joukkueeseen kaudeksi 2012–2013, jolloin Toltšinski teki runkosarjassa 51 tehopistettä.


title: Sergei Toltšinski

text: Toltšinskia ei missään vaiheessa . Hän osallistui kesällä 2013 sekä New York Rangersin että Carolina Hurricanesin tulokasleireille. Elokuussa Toltšinski teki lopulta kolmivuotisen tulokassopimuksen Carolina Hurricanesin kanssa. Kaudella 2013–2014 hän oli Greyhoundsin paras pistemies, maalintekijä ja syöttäjä tehoilla 31+60=91, joilla Toltšinski jakoi koko OHL:n pistepörssin yhdeksännen sijan Kingston Frontenacsin Sam Bennettin kanssa. OHL-kautensa päätteeksi Toltšinski liittyi huhtikuussa 2014 AHL-joukkue Charlotte Checkersin vahvuuteen runkosarjan viimeisen kierroksen ajaksi. Syksyn 2014 harjoitusleirin päätteeksi Hurricanes lähetti hänet takaisin Greyhoundsiin, jonka varakapteeniksi Toltšinski nousi. Hän voitti joukkueen sisäisen piste- ja syöttöpörssin tehoilla 30+65=95. Toltšinski valittiin kauden päätteeksi OHL:n kolmanteen tähdistökentälliseen.


title: Sergei Toltšinski

text: Kauden 2015–2016 Toltšinski aloitti AHL-joukkue Charlotte Checkersin vahvuudessa. Hän debytoi Hurricanesin NHL-joukkueessa 31. maaliskuuta 2016 New York Rangersia vastaan. Toltšinski sai ottelussa jääaikaa 10.53 minuuttia ja hän keräsi myös yhden syöttöpisteen Justin Faulkin tekemään maaliin.


title: Sergei Toltšinski

text: Toltšinski pelasi alle 20-vuotiaiden MM-kilpailuissa vuonna 2015, jolloin hän voitti hopeaa. Toltšinski jakoi neljällä osumallaan Venäjän sisäisen maalipörssin voiton Aleksandr Šarovin kanssa. Hän pelasi myös alle 18-vuotiaiden MM-kilpailuissa vuonna 2013 sekä Ivan Hlinkan muistoturnauksessa vuonna 2012, jolloin Toltšinski voitti Venäjän sisäisen piste- ja maalipörssin tehoilla 3+1=4. Hän pelasi myös World U-17 Hockey Challengessa vuonna 2012 voittaen kultaa.


title: Igor Šestjorkin

text: Igor Olegovitš Šestjorkin (; s. 30. joulukuuta 1995 Moskova, Venäjä) on venäläinen jääkiekkomaalivahti, joka edustaa KHL-joukkue SKA Pietaria.


title: Igor Šestjorkin

text: Šestjorkin on Krylja Sovetovin kasvatti. Spartak Moskova varasi hänet 43. pelaajana . Šestjorkin siirtyi seuraan jo seuraavaksi kaudeksi 2012–2013, jolloin hän ei kuitenkaan saanut peliaikaa KHL:ssä, vaan Šestjorkin sai peliminuuttinsa junioriliiga MHL:n MHK Spartakista. Myös kauden 2013–2014 hän vietti lähinnä MHL:ssä, jonka mestaruuden Šestjorkin voitti kauden päätteeksi. Hän pelasi kauden aikana myös liigan tähdistöottelussa ja Šestjorkin valittiin MHL:n syyskuun 2013 kuukauden pelaajaksi. Hän pelasi kauden aikana myös yhdeksän KHL-ottelua.


title: Igor Šestjorkin

text: New York Rangers varasi Šestjorkinin neljännellä kierroksella 118. pelaajana . Kesäkuussa 2014 hänet kaupattiin Spartakista SKA Pietariin, jossa Šestjorkin toimi kaudella 2014–2015 pääasiassa seuran kolmosmaalivahtina ja pelasi kuusi runkosarjaottelua. Hän pelasi kauden aikana myös VHL-joukkue SKA Karjalassa ja MHL-joukkue SKA-1946:ssa.


title: Igor Šestjorkin

text: Šestjorkin oli voittamassa olympiakultaa venäläisten olympiaurheilijoiden joukkueessa 2018. Šestjorkin pelasi alle 20-vuotiaiden MM-kilpailuissa vuonna 2015, jolloin hän voitti hopeaa. Šestjorkin palkittiin Venäjän top-3-pelaajana. Hän pelasi myös alle 18-vuotiaiden MM-kilpailuissa vuonna 2013, jolloin Šestjorkin palkittiin myös Venäjän top-3-pelaajana. Hän pelasi myös alle 18-vuotiaiden Ivan Hlinkan muistoturnauksessa vuonna 2012, jolloin Šestjorkin pelasi lähinnä Nikita Serebjakovin kakkosmaalivahtina vain yhden ottelun. Hän pelasi myös World Junior A Challengessa vuonna 2012.


title: Bernard Lafayette

text: Bernard Lafayette Jr. (s. 29. heinäkuuta 1940 Tampa, Florida, Yhdysvallat) on yhdysvaltalainen kansalaisoikeusaktivisti.


title: Bernard Lafayette

text: Lafayette oli mukana vuonna 1961 "Freedom rides" -nimellä tunnetuissa rotuerottelun vastaisissa protesteissa, joissa mustat ja valkoiset aktivistit matkustivat julkisilla linja-autoilla Yhdysvaltain eteläisissä osavaltioissa. Aktivistien kimppuun hyökättiin usein. Montgomeryn kaupungissa Ku Klux Klan hyökkäsi Lafayetten matkaseurueen kimppuun ja pahoinpiteli ihmisiä sairaalakuntoon ja aiheutti heille pysyviä vammoja. Lafayette itse pääsi hyökkääjiä pakoon ehjin nahoin.


title: Bernard Lafayette

text: Vuonna 1963 Lafayette oli Selman kaupungissa organisoimassa mustien äänioikeuskampanjaa. Hänet pahoinpideltiin samana iltana, jolloin Medgar Evers murhattiin.


title: Bernard Lafayette

text: Vuonna 1965 Lafayette osallistui mielenosoitusten järjestämiseen muun muassa James Bevelin ja Martin Luther Kingin kanssa. Maaliskuussa toteutetuille Selma–Montgomery-marsseille osallistui enimmillään 25 000 ihmistä. Elokuussa 1965 Yhdysvaltain kongressi hyväksyi uuden lain ("Voting Rights Act"), jolla mustat saivat täyden äänioikeuden eteläisissä osavaltioissa.


title: Bernard Lafayette

text: 1970-luvulla Lafayette toimi Amerikan evankelisluterilaisen kirkon ylläpitämän Gustavus Adolphus Collegen rauhankasvatusohjelman johtajana Minnesotassa.


title: Man on the Rocks

text: Man on the Rocks on brittiläisen muusikon Mike Oldfieldin järjestyksessään 25. studioalbumi. Se julkaistiin 3. maaliskuuta 2014 levymerkillä Virgin EMI Records. Alun perin levyllä oli tarkoitus kuulla monia eri laulajia, mutta lopulta laulajaksi valikoitui The Struts -yhtyeen keulahahmo Luke Spiller, joka esittää kaikki kappaleet. Säveltämisen ja tuottamisen lisäksi Oldfield soittaa osan säestyksistä sekä kitarasoolon levyn jokaisella kappaleella.


title: Alkuoppia lapsille

text: Sosialistinen lasten aapinen eli Alkuoppia lapsille on amerikansuomalaisen toimittajan ja sosialistin Moses Hahlin kirjoittama aapinen, joka ilmestyi ensimmäistä kertaa Massachusettsin Fitchburgissa vuonna 1906. Suomessa sen julkaisi porvoolainen Osuuskunta Visa vuonna 1910, josta puolestaan Sosialidemokraattisen nuorison keskusliitto kustansi näköispainoksen 1977.


title: Alkuoppia lapsille

text: Hahlin kirjoittamat teksti heijastavat luokkataistelua ja sosialistista aatemaailmaa, aapisessa esiintyvät muun muassa köyhä Hellasen työläisperhe sekä upporikas Herralan hienostoperhe. Hahl on muista aikakauden aapisista poiketen jättänyt kirjasta pois kaikki viittaukset Jumalaan, mutta sen opetukset ja arvomaailma ovat silti hyvin lähellä kristinuskoa. Myöskään mitään kansallisuuksia tai valtioita ei Hahlin aapisessa mainita.


title: Alkuoppia lapsille

text: Fraktuuralla painettu kirja sisältää aakkosten lisäksi esipuheen, jossa Hahl kertoo lapsille rikkaiden ja köyhien erosta sekä tilanteen syistä. Hahlin näkemyksen mukaan rikkaat kokoavat omaisuutensa ottamalla köyhiltä työläisiltä heidän valmistamansa tavarat, vaikka eivät ole niitä itse tehneet. Hän kehottaa lapsia rakentamaan itselleen ”kylät ja kaupungit, joissa ei ole rikkaita ja köyhiä, vaan kaikilla on yhtä paljon tavaroita”.


title: Karim Yoda

text: Abdoul Karim Yoda (s. 25. lokakuuta 1988 Annemasse, Ranska) on ranskalainen jalkapalloilija. Hän edustaa Espanjan Primera Divisiónissa pelaavaa Getafea ja on pelipaikaltaan keskikenttäpelaaja.


title: Karim Yoda

text: Yoda on jalkapalloseura Servetten nuorisoakatemian kasvatti. Hän pelasi ensimmäistä kertaa seuran edustusjoukkueessa vuonna 2006. Kesäkuussa 2009 hän siirtyi Sioniin.


title: Karim Yoda

text: 14. heinäkuuta 2014 Yoda teki kaksivuotisen sopimuksen espanjalaisseura Getafen kanssa.


title: Satuaapinen

text: Satuaapinen on vuonna 1955 julkaistu Aale Tynnin kirjoittama aapinen, jonka on kuvittanut Maija Karma. Se on yhdessä vuotta myöhemmin ilmestyneen "Kultaisen aapisen" kanssa Tynnin suosituin teos, josta on otettu 16 painosta ja myyty yli 300 000 kappaletta.


title: Satuaapinen

text: "Satuaapinen" syntyi Aale Tynnin aviomiehen akateemikko Martti Haavion aloitteesta, kun hän pyysi Tynniä laatimaan lukemaan opetteleville lapsille tarkoitetun aapiskirjan. Sen esikuvana oli Ruotsissa vuonna 1948 julkaistu aapinen "Nu ska vi läsa". "Satuaapinen" sisältää Tynnin runoja, jotka vaikeutuvat alun tavausharjoituksista kirjan loppua kohden. Kuvituksen lisäksi tekstin lomassa on myös pieniä tehtäviä. Teos oli pohjana vuotta myöhemmin julkaistulle "Kultaiselle aapiselle", joka muokattiin myös koulukäyttöön sopivaksi Haavion ja kouluneuvos Aleksanteri Hinkkasen avustuksella. Lisäksi samaan sarjaan kuuluvat vielä Tynnin ja Haavion yhdessä laatimat "Kultainen lukukirja" (1957), "Kultaiset aapissadut" (1959) ja "Kultainen kotiseutu" (1960). Kaikkien kuvituksesta vastasi Maija Karma.


title: Satuaapinen

text: Kirja sisältää myös tunnetun, nykyään epäkorrektina pidetyn värssyn "”Neekeri pesee kasvojaan, muttei valkene ollenkaan”", jonka kuvituksena on kasvojaan pesemään kumartunut alkuasukasnainen.


title: Pertti Nurmi

text: Pertti Nurmi on suomalainen päätoimittaja ja valokuvaaja. Nurmi on kuvannut bluesmuusikoita 1970-luvulta lähtien, jolloin hän kuvasi Suomessa konsertoinutta Muddy Watersia.


title: Pertti Nurmi

text: Nurmi on työskennellyt "Blues Newsin" päätoimittajana, toimituspäällikkönä ja valokuvaajana.


title: Pertti Nurmi

text: Blues Foundation myönsi Nurmelle Keeping the Blues Alive -palkinnon sen taide- ja valokuvaussarjassa vuonna 2015.


title: Kirjallisuuskatsaus

text: Kirjallisuuskatsaus tarkoittaa tiettyyn aiheeseen liittyviin lähteisiin (tutkimus- ja metodikirjallisuuteen) perehtymistä tai tällaisen perehtymisen dokumentoitua tulosta. Kirjallisuuskatsauksia tehdään eri tarkoituksiin: katsaus voi palvella tutkimuksen suunnittelua, liittyä tutkimusrahoituksen hankkimiseen, palvella kehittämistoimintaa tai sen suunnittelua tai perustua tekijän henkilökohtaiseen tiedon tarpeeseen.


title: Kirjallisuuskatsaus

text: Tutkimuksellinen kirjallisuuskatsaus tarkastelee tutkimusaiheeseen liittyviä näkökulmia, teorioita, menetelmällisiä valintoja sekä tuloksia. Kirjallisuuskatsaus tuo esiin myös tutkimuksen tekijöiden nimiä, jotka ovat hyödyllisiä tutkimuskentän tuntemuksen ja tiedonhankinnan kannalta.


title: Kirjallisuuskatsaus

text: Kirjallisuuskatsauksia on käyttötarkoituksen mukaan useita tyyppejä:


title: Kirjallisuuskatsaus

text: Systemaattisen kirjallisuuskatsauksen pohjalta usein tehtävä meta-analyysi yhdistää tilastollisin menetelmin aiempien määrällisten tutkimusten tulokset uudeksi tilastolliseksi tulokseksi. Näin saatu tulos perustuu yhtä suureen aineistoon kuin aiemmat tutkimukset yhteensä ja on siten luotettavampi.


title: KDM Thetis (F357)

text: KDM Thetis (runkonumero F357) on Tanskan laivaston Thetis-luokan merivalvonta-alus.


title: KDM Thetis (F357)

text: Alus tilattiin Svendborg Shipyard Limitediltä. Sen köli laskettiin 10. lokakuuta 1988 ja alus laskettiin vesille 14. heinäkuuta 1989. Alus valmistui 1. heinäkuuta 1991.


title: KDM Thetis (F357)

text: Alus oli huhtikuusta kesäkuuhun 1991 Århus Flydedokilla, jolloin sen perä oikaistiin ja siihen asennettiin kaapeliportti. Tanskan laivasto allekirjoitti keväällä 1991 Nunaoilin kanssa viisivuotisen sopimuksen, jonka mukaan "Thetistä" voidaan käyttää seismologisten mittausten tekemiseen Grönlannin rannikolla etsittäessä öljyä (projekti Kanumas). Alus lähti 12. heinäkuuta ensimmäiselle niin sanotulle Kanumas-partiomatkalleen Grönlannin rannikolle. Alus saavutti 10. syyskuuta Tanskan laivaston alusten saavuttaman pohjoisimman pisteen 79 astetta 29,4 minuuttia.


title: KDM Thetis (F357)

text: Alus oli 15. kesäkuuta 1992 kuningasparin hopeahääpäivän kunniaksi järjestetyn laivastokatselmuksen lippulaivana. Se on palveluksessa 2014.


title: Nikkelioksidi

text: Nikkelioksidi (NiO) on nikkeli- ja oksidi-ionien muodostama epäorgaaninen ioniyhdiste. Yhdistettä käytetään muun muassa väriaineena lasin ja keramiikan valmistuksessa, katalyyttinä ja katalyyttien valmistamiseen ja muiden nikkeliyhdisteiden valmistamiseen. Luonnossa nikkelioksidia esiintyy bunseniittimineraalina.


title: Nikkelioksidi

text: Nikkelioksidi on huoneenlämpötilassa vihreää tai vihreänharmaata kiteistä ainetta. Yhdisteen alkeiskoppi on kuutiollinen ja kiderakenne on samanlainen kuin natriumkloridilla. Puhdas nikkelioksidi on väriltään vihreää, mutta se on usein koostumukseltaan epästoikiometristä, mikä aiheuttaa harmahtavan värin. Epästoikiometrisuudesta johtuen yhdiste on p-tyypin puolijohde. Nikkelioksidi ei liukene veteen, mutta liukenee helposti happoliuoksiin. Nikkelioksidi voidaan hapettaa happipitoisessa ilmassa korkeammiksi oksideiksi, joiden koostumus vaihtelee. Yhdiste voidaan pelkistää Raney-nikkeliksi vedyttämällä 200 °C:n lämpötilassa.


title: Nikkelioksidi

text: Monien muiden nikkeliyhdisteiden tavoin nikkelioksidi on syöpää aiheuttava eli karsinogeeninen aine.


title: Nikkelioksidi

text: Erittäin puhdasta nikkelioksidia voidaan valmistaa kuumentamalla nikkelijauheen ja veden seosta 1 000 °C:n lämpötilaan. Muita tapoja valmistaa yhdistettä ovat eräiden nikkeliyhdisteiden kuten nikkelihydroksidin, nikkelikarbonaatin, nikkelinitraatin tai nikkelioksalaatin kuumentaminen. Nikkelin kuumentaminen happipitoisessa ilmassa johtaa koostumukseltaan epämääräisen oksidin muodostumiseen.


title: Nikkelioksidi

text: Nikkelioksidia käytetään värjäämään keramiikkaa, lasitteita ja emaleja vihreäksi, keltaiseksi tai ruskeaksi. Muita käyttökohteita ovat ruostumattoman teräksen ja seosterästen valmistus, nikkeliakuissa käytettävien elektrodien valmistus, katalyyttinä orgaanisen kemian prosesseissa ja katalyyttien valmistus, nikkeliyhdisteiden valmistus ja kaasujen suodatukseen käytettävien nikkelikuitujen valmistus.


title: KDM Triton (F358)

text: KDM Triton (runkonumero F358) on Tanskan laivaston Thetis-luokan merivalvonta-alus.


title: KDM Triton (F358)

text: Alus tilattiin Svendborg Shipyard Limitediltä. Sen köli laskettiin 27. kesäkuuta 1989 ja alus laskettiin vesille 16. maaliskuuta 1990. Alus valmistui 2. joulukuuta 1991.


title: KDM Triton (F358)

text: Alus vieraili maaliskuusta huhtikuuhun 1992 Yhdysvalloissa ja entisessä Tanskan Länsi-Intiassa osallistuen alueen myynnin 75 vuotisjuhlallisuuksiin.


title: KDM Triton (F358)

text: Alus osallistui 15. kesäkuuta 1992 kuningasparin hopeahääpäivän kunniaksi järjestettyyn laivastokatselmuksen. Alus vieraili vuonna 1995 New Yorkissa ja se on edelleen palveluksessa 2014.


title: Dammartin-en-Goële

text: Dammartin-en-Goële [damaʁtɛ̃ ɑ̃ ɡɔɛl] on Ranskan kunta Seine-et-Marnen departementissa Île-de-Francen hallintoalueella. 9 neliökilometrin laajuisessa kunnassa oli vuoden 2012 väestönlaskennassa 8 464 asukasta.


title: Dammartin-en-Goële

text: Dammartin sijaitsee noin 25 kilometriä Pariisin keskustasta koilliseen, melko lähellä Charles de Gaullen kansainvälistä lentoasemaa.


title: Dammartin-en-Goële

text: 9. tammikuuta 2015 kaupunki oli tapahtumapaikkana kahta päivää aiemmin tapahtuneeseen Charlie Hebdon iskuun liittyvässä poliisioperaatiossa. Pääepäiltyinä pidetyt Kouachin veljekset linnoittautuivat yhden panttivangin kanssa kunnassa toimivaan painotaloon noin kuudeksi tunniksi, kunnes saivat surmansa poliisin rynnäkössä.


title: Massadio Haïdara

text: Massadio Haïdara (s. 2. joulukuuta 1992 Trappes, Ranska) on ranskalainen jalkapalloilija, pelipaikaltaan vasen laitapuolustaja. Hän edustaa kaudella 2014–2015 Englannin Valioliigan Newcastle Unitedia.


title: Massadio Haïdara

text: Haïdara edusti juniorina La Verrièreä, Versaillesia, Boulogne-Billancourtia ja Nancya. Hän teki ensiesiintymisensä Ranskan pääsarjassa Ligue 1:ssä 18-vuotiaana 11. joulukuuta 2010, kun Nancy voitti Sochauxin 1–0. Yhteensä hän pelasi jo ensimmäisellä liigakaudellaan 2010–2011 yhdeksän ottelua, joista kuudessa hän oli avauskokoonpanossa. Kaudella 2011–2012 Haïdaran vastuu nousi, ja hän aloitti kaikki pelaamansa 19 liigaottelua. Kaudella 2012–2013 Haïdara ehti pelata 17 liigaottelua aloittaen jälleen ne kaikki, kunnes Englannin Valioliigan Newcastle United hankki hänet 24. tammikuuta 2013 2,5 miljoonan euron siirtosummalla.


title: Massadio Haïdara

text: Valioliiga-kauden 2012–2013 kevätpuoliskolla Haïdara pelasi neljä ottelua. Hän teki ensiesiintymisensä Valioliigassa 10. maaliskuuta 2013 Newcastlen voittaessa kotonaan Stoke Cityn maalein 2–1. Ensimmäisen täyden Newcastle-kautensa aikana Haïdara istui suurimman osan otteluista vaihtopenkillä pelaten 11 liigapeliä.


title: KDM Vædderen (F359)

text: KDM Vædderen (runkonumero F359) on Tanskan laivaston Thetis-luokan merivalvonta-alus.


title: KDM Vædderen (F359)

text: Alus tilattiin Svendborg Shipyard Limitediltä. Sen köli laskettiin 19. maaliskuuta 1990 ja alus laskettiin vesille vielä saman vuoden lopulla 21. joulukuuta. Alus valmistui 9. kesäkuuta 1992.


title: KDM Vædderen (F359)

text:
Alus osallistui syyskuussa laivastovierailuihin Ranskassa, Espanjassa ja Italiassa. Marrskuusta 1993 tammikuuhun 1994 alus oli Kauko-Idän kiertueella markkinoitaessa Tanskan laivasto-osaamista. Elokuussa 1994 alus osallistui vastaavaan tapahtumaan Etelä-Afrikassa.
Alus oli modernisoitavana tammikuusta kesäkuuhun 2006 3rd Galathea Expedition 2006-2007 -tapahtumaa varten. Se lähti 11. elokuuta Kööpenhaminasta Färsaarille, mistä se jatkoi edelleen Grönlantiin, Afrikkaan, Australiaan, Etelä- ja Pohjois-Amerikkaan sekä Neitsytsaarille. Matkan piti alun perin kulkea Välimeren läpi Suezin kanavalle ja edelleen Tanskan entisiin siirtomaihin Tranquebariin ja Nikobaareilla, mutta poliittiset erimielisyydet islamilaisten valtioiden kanssa aiheuttivat muutoksen reittiin. Alus kiersi Afrikan vieraillen Kapkaupungissa, mistä se jatkoi suoraan Darwiniin.


title: KDM Vædderen (F359)

text: Alus on edelleen palveluksessa 2014.


title: Albersin projektio

text:
Albersin projektio eli Albersin oikeapintainen kartioprojektio on Heinrich C. Albersin
vuonna 1805 keksimä karttaprojektio. Se kuuluu kartioprojektioiden ryhmään, ja siinä käytetään kahta standardileveyspiiriä. Se on "oikeapintainen" eli siinä eri alueiden pinta-alat ovat oikeassa suhteessa, mutta kartan mittakaava ei kaikkialla ole sama joka suuntaan eivätkä alueet näy oikean muotoisina. Standardileveyspiirien välisellä alueella nämä vääristymät ovat kuitenkin vähäisiä.


title: Albersin projektio

text: Albersin projektio on yksi Brittiläisen Kolumbian kartoissa käytettävistä projektioista


title: Albersin projektio

text:
Seuraavassa käytetään kartan keskiosan kautta kulkevalle, kartassa pystysuorana näkyvälle pituuspiirille
(referenssipituuspiirille) merkintää λ, referenssileveyspiirille merkintää φ sekä standardileveyspiireille merkintöjä φ ja φ. Tällöin maanpinnan piste, jonka maantieteellinen leveys on formula_1 ja pituus formula_2, kuvautuu tasolle pisteeseen, jonka karteesiset koordinaatit ("x", "y") ovat:


title: Albersin projektio

text: missä


title: Albersin projektio

text: Jos pohjois- tai etelänapa on toisena standardileveyspiirinä, sanotaan projektiota Lambertin oikeapintaiseksi kartioprojektioksi. Siinä napa näkyy pisteenä, kun se Albersin projektiossa yleensä näkyy ympyränkaarena. Eräänlaisina Albersin projektion rajatapauksina voidaan pitää myös Lambertin oikeapintaisen tasoprojektion sitä erikoistapauksta, jossa projektion keskus on navalla, sekä Lambertin oikeapintaista lieriöprojektiota; näistä edellinen saadaan valitsemalla napa ja jälkimmäinen valitsemalla päiväntasaaja ainoaksi standardileveyspiiriksi. Näissä tapauksissa on kuitenkin edellä esitettyjä kaavoja muutettava.


title: Pikku-Hustu

text: Pikku-Hustu on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Pikku-Hustu

text: Järven pinta-ala on 0,87 hehtaaria ja sen pituus on 220 metriä ja leveys 80 metriä. Järveen laskee metsäoja ja toinen metsäoja suuresta tekolammesta ja sen luusua sijaitsee järven luoteis


title: Pikku-Hustu

text: Järven rantaviiva on 0,55 kilometriä pitkä ja ranta on pääosin peltomaata. Järvi on Hahmajärven kylän kulttuuriympäristöä, jonka kolme tilaa sijaitsevat rannan läheisyydessä.


title: British Academy Film Awards 2015

text: British Academy Film Awards 2015 oli järjestyksessään 68. Bafta-palkintogaala, jossa jaettiin palkintoja vuoden 2014 elokuville. Gaala järjestettiin Royal Opera Housessa Lontoossa 8. helmikuuta 2015. Gaalan juonsi jälleen Stephen Fry.


title: British Academy Film Awards 2015

text: Gaala nähtiin ensi kertaa suorana lähetyksenä Suomessa TV5-kanavalla klo 23.00.


title: Iso-Hustu

text: Iso-Hustu on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Iso-Hustu

text: Järven pinta-ala on 14,7 hehtaaria ja sen pituus on 750 metriä ja leveys 350 metriä. Järvi on kuitenkin keskeltä 90 metriä kapea. Järveen laskee ympäröivien peltojen ojia, mutta Pukkikallion viereen laskee kaakosta Pikku-Hustun ja erään tekolammen laskuoja. Iso-Hustun luusua sijaitsee järven länsirannalla, josta saa alkuunsa 750 metriä pitkä laskuoja Hahmajärveen.


title: Iso-Hustu

text: Järven rantaviiva on 2,0 kilometriä pitkä ja ranta on peltoa ja puoliksi moreeni- ja kalliopohjaista metsämaastoa. Järvi on Hahmajärven kylässa ja sen ympäröi neljä maatilaa ja joukko loma-asuntoja.


title: Valkijärvi (Pukara)

text: Valkijärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Valkijärvi (Pukara)

text: Järven pinta-ala on 9,3 hehtaaria, ja sen pituus on 700 metriä ja leveys 150 metriä. Järveen laskee joidenkin metsäojien vedet. Sen luusua sijaitsee järven itärannalla, josta saa alkuunsa 300 metriä pitkä laskuoja Hahmajärveen.


title: Valkijärvi (Pukara)

text: Järven rantaviiva on 1,7 kilometriä pitkä, ja ranta on pääosin moreeni- ja kalliopohjaista metsämaastoa. Rannoille on rakennettu lukuisia loma-asuntoja. Järvi sijaitsee Hahmajärven ja Pukaran kylien lähellä, mutta vain yksi tila sijaitsee järven lähettyvillä.


title: Haimalainen

text: Haimalainen on Pirkanmaalla Sastamalassa ja Hämeenkyrössä sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Haimalainen

text: Ovaalin muotoisen järven pinta-ala on 1,1 hehtaaria ja sen halkaisiaja on 150 metriä. Järveen laskee suo-ojia ja sen luusua sijaitsee järven pohjoisrannalla, josta saa alkuunsa 2,2 kilometriä pitkä laskuoja, joka yhtyy Pukaranjokeen kolme kilometriä ennen Hahmajärveä ja 500 metriä Kyröjoen liittymiskohdan alapuolella.


title: Haimalainen

text: Järven rantaviiva on 0,41 kilometriä pitkä ja ranta on pääosin moreeni- ja kalliopohjaista metsämaastoa. Vaikka se on metsäjärvi, on sille rakennettu neljä loma-asuntoa. Hämeenkyrön raja kulkee järven yli niin, että suurin osa järvestä jää Sastamalan puolelle.


title: Haimalainen

text: Vuoden 1855−56 Kalmbergin kartastossa järven nimi kirjoitettiin "Haimalampi".


title: Mustajärvi (Mustajärvenkulma)

text: Mustajärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Mustajärvi (Mustajärvenkulma)

text: Järven pinta-ala on 26,3 hehtaaria ja sen pituus on 1,2 kilometriä ja leveys 450 metriä. Järveen laskee pelto-ojia ja suo-ojia. Sen luusua sijaitsee järven luoteisrannalla, josta saa alkuunsa 1,7 kilometriä pitkä laskuoja Pukaranjokeen Piippukosken alapuolelle.


title: Mustajärvi (Mustajärvenkulma)

text: Järven rantaviiva on 3,2 kilometriä pitkä ja ranta on pääosin peltomaata ja Mustajärvenkulman kylän tiloja ympäröi järven. Seututie 249 ohittaa järven sen itäpuolelta.


title: Linnunruohokasvit

text: Linnunruohokasvit (Polygalaceae) on vajaat tuhat lajia käsittävä kasviheimo koppisiemenisten Fabales-lahkossa, johon mm. hernekasvit (Fabaceae) kuuluvat.


title: Linnunruohokasvit

text: Linnunruohokasveissa on sekä puu- että ruohovartisia lajeja, ja ne sisältävät saponiineja. Kasvit ovat kaljuja tai niissä on solukarvoja. Hankasilmuja on vähintään kaksi. Lehdet ovat yksinkertaisia ja ehytlaitaisia. Varren nivelissä on melko usein parilliset rauhaset tai rauhasia on lehtilavassa. Kukat ovat vastakohtaisia, enemmän tai vähemmän perhomaisia, viisiverhoisia ja -teriöisiä; terälehdet ovat tavallisesti kynnellisiä. Heteitä on kahdeksan, ja ne ovat enemmän tai vähemmän yhteen kasvaneita sekä terälehtiin kiinnittyviä; usein yksi heteistä puuttuu. Emilehdet ovat kasvaneet yhteen, ja vartalo on pitkä. Siemenessä on toisinaan enemmän tai vähemmän tärkkelyspitoinen endospermi.


title: Linnunruohokasvit

text: Linnunruohokasveja esiintyy lähes koko maapallolla (muutama myös Suomessa) arktisia alueita ja Uutta-Seelantia lukuun ottamatta.


title: Linnunruohokasvit

text: Linnuhruohokasvien heimossa on noin 21 sukua ja 965 lajia, ja ne jaetaan neljään tribukseen:


title: Linnunruohokasvit

text: Tribuksen muodostaa vain "Xanthophyllum"-suku, johon kuuluu 95 eteläaasialaista ja pohjoisaustralialaista puu- ja pensaslajia. Kasveihin kerääntyy alumiinia. Kasvutapa on sympodiaalinen: päähaaran kärkisilmu kuolee ja jokin sivuhaaroista ottaa päähaaran aseman. Varren nivelissä on rauhasia. Kukinto on terttumainen (muissa tribuksissa viuhkomainen). Kukkien verholehdet ovat keskenään erikokoisia ja teriö on kierteinen eli kontortti. Sikiäimessä on laitaistukat, joihin kiinnittyy vähintään neljä, toisinaan runsaastikin siemenaiheita. Luotti on pieni ja kaksiliuskainen, harvoin pallomainen. Hedelmä on tavallisesti marja, harvoin avautuva.


title: Linnunruohokasvit

text: Tribuksen kasvit ovat ruohovartisia, puuvartisia köynnöksiä eli liaaneja tai pensaita; jotkin ruohoista ovat lehtivihreättömiä ja sienijuuren varassa eläviä marraskasveja. Varren nivelten rauhaset ovat harvinaisia. Kukka on perhomainen siten että kaksi verholehteä muodostaa siivet, kaksi yhteen kasvanutta terälehteä purjeen ja yksi venhon (vrt. hernekasvien kukka). Heteenponnet avautuvat kärkirei'illä. Sikiäin on kahden yhteen kasvaneen emilehden muodostama, ja luotti on kaksiliuskainen ja enemmän tai vähemmän epäsymmetrinen. Hedelmä on usein litteä kota, marja, luumarja tai siivellinen pähkylä eli samara.


title: Linnunruohokasvit

text: Tribus on levinneisyydeltään kosmopoliitti Arktista ja Uutta-Seelantia lukuun ottamatta. Runsaslajisimmat suvut ovat linnunruohot ("Polygala", ehkä noin 350 lajia, joista Suomessa kolme), "Monnina" (180 lajia), "Muraltia" (120 lajia) ja "Securidaca" (80 lajia).


title: Linnunruohokasvit

text: Tribus käsittää kaksi sukua ja kuusi trooppisen Afrikan lajia. Ne ovat pensaita, pieniä puita tai liaaneja. Heteitä on tavallisesti viisi, ja ponnet avautuvat lyhyillä kärkiraoilla. Yhteen kasvanut sikiäin on kolmilehtinen ja luotti pallomainen.


title: Linnunruohokasvit

text: Tribuksessa on puita ja joitakin liaaneja trooppisesta Amerikasta ja Uudesta-Guineasta Uuteen-Kaledoniaan ulottuvalta alueelta. Sukuja on neljä ja lajeja 15. Lehdissä ja toisinaan myös varren nivelissä on rauhasia. Kukinto on usein terttumainen. Verho- ja terälehdet ovat kasvaneet yhteen, heteenponnet avautuvat lyhyin ja toisiinsa yhtyvin kärkiraoin ja sikiäin muodostuu 3-8 yhteen kasvaneesta emilehdestä. Siemenet ovat vaipallisia.


title: Linnunruohokasvit

text: Linnuruohokasvisuvut:


title: Linnunruohokasvit

text: Eräistä lajeista on valmistettu rohtoja, kuten pohjoisamerikkalaisesta rohtolinnunruohosta ("Polygala senega") myrkkykäärmeen puremiin ja yskänlääkkeisiin. Eräät linnunruoholajit ovat värikasveja. Kuitukasvina viljellään trooppisen Afrikan lajia "Polygala butyracea".


title: KDM Hvidbjørnen (F360)

text: KDM Hvidbjørnen (runkonumero F360) on Tanskan laivaston Thetis-luokan merivalvonta-alus.


title: KDM Hvidbjørnen (F360)

text: Alus tilattiin Svendborg Shipyard Limitediltä. Sen köli laskettiin 2. tammikuuta 1991 ja alus laskettiin vesille vielä saman vuoden lopulla 11. lokakuuta. Alus valmistui 30. marraskuuta 1992.


title: KDM Hvidbjørnen (F360)

text: Alus on edelleen palveluksessa 2014.


title: KDM Iver Huitfeldt

text: KDM Iver Huitfeldt (runkonumero F361) on Tanskan laivaston Iver Huitfeldt -luokan fregatti.


title: KDM Iver Huitfeldt

text: Alus tilattiin Odense Staatskibvaerftilta. Sen köli laskettiin 2. kesäkuuta 2008 ja alus laskettiin vesille 11. maaliskuuta 2010. Alus valmistui 21. tammikuuta 2011.


title: KDM Iver Huitfeldt

text: Alus on palveluksessa 2014.


Jääkiekon nuorten naisten maailmanmestaruuskilpailut 2011 pelattiin Ruotsissa ja pelipaikkakuntana toimi Tukholma. Maailmanmestaruuden voitti Yhdysvallat.


title: Jääkiekon nuorten naisten maailmanmestaruuskilpailut 2011

text:
Pääsarja
1. divisioona


title: Sanajahti 2

text: Sanajahti 2 on Fugon kehittämä ja julkaisema, lokakuussa 2013 ilmestynyt pulmapeli. Peli on saatavilla iOS:ille ja Androidille.


title: Sanajahti 2

text: Pelin idea on sama kuin edeltäjässään Sanajahdissa. Tarkoitus on löytää 16 ruudun sanaruudukosta tietyssä ajassa mahdollisimman paljon sanoja. Mitä pidempi sana, sitä enemmän siitä saa pisteitä.


title: Sanajahti 2

text: Sanajahti 2:sta on ensimmäisen pelin tapaan julkaistu monta versiota eri kielillä. Peli on suosittu monessa maassa. Sensortower-nettisivuston mukaan peliä pelataan kaikista maista eniten Suomessa.


title: Jussi-palkinnot 2015

text: Jussi-gaala 2015 järjestettiin 1. helmikuuta 2015 Helsingin Kaapelitehtaalla. Elokuvien Jussi-ehdokkuudet julkistettiin 9. tammikuuta 2015. Eniten ehdokkuuksia saivat elokuvat "He ovat paenneet" (ehdolla seitsemässä kategoriassa) ja "Päin seinää" (viisi ehdokkuutta).


title: Cirilo

text: Cirilo Tadeus Cardoso Filho (s. 20. tammikuuta 1980 São Paulo, Brasilia) on brasilialaissyntyinen venäläinen futsalpelaaja. Hän edustaa nykyisin Dinamo Moskovaa ja Venäjän futsalmaajoukkuetta. Cirilo on 183 senttimetriä pitkä ja painaa 83 kilogrammaa.


title: Cirilo

text: Cirilo on osallistunut kaksiin MM-kilpailuihin, jossa hän on ollut parhaimmillaan neljäs. EM-kilpailuissa Cirilo on pelannut neljä kertaa. EM-kisoista hän on voittanut kaksi hopeaa ja yhden pronssin. Maajoukkueessa hän on pelannut vuodesta 2006.


title: Cirilo

text: Vuonna 2003 Venäjälle Spartakiin pelaamaan muuttanut Cirilo on edustanut vuodesta 2004 Dinamo Moskovaa. Hän on voittanut maan liigan seitsemän kertaa ja cupin kuudesti.


title: KDM Peter Willemoes

text: KDM Peter Willemoes (runkonumero F362) on Tanskan laivaston Iver Huitfeldt -luokan fregatti.


title: KDM Peter Willemoes

text: Alus tilattiin Odense Staatskibvaerftilta. Sen köli laskettiin maaliskuussa 2009 ja alus laskettiin vesille joulukuussa 2010. Aluksen kastoi 13. toukokuuta 2011 Tanskan pääministeri Lars Løkke Rasmussen. Alukselle asennettiin toukokuussa APAR-tutkatorni luokan ensimmäisenä aluksena ja se aloitti kesäkuussa koeajot. Alus luovutettiin laivastolle kesäkuun lopulla. Luovutuksen jälkeen alukselle asennettiin ilmatorjunta- ja muitä järjestelmiä.


title: KDM Peter Willemoes

text: Alus lähti lokakuussa 2011 koepurjehdukselle Karibianmerelle, jossa muun muassa testattiin aluksen ilmanvaihtoa, jäähdytystä sekä ilmastointia. Palattuaan Tanskaan alukselle asennettiin 2012 kaksi 76 millimetrin tykkiä sekä 35 millimetrin CIWS, joiden koeammunnat suoritettiin ennen APAR-järjestelmän testausta. Thales sai APARin järjestelmätestaukset päätökseen maaliskuussa 2013 ja vuoden loppu käytettiin aluksen tietojärjestelmien päivityksiin. Näiden päätyttyä suoritettiin ESSM-ohjusten koeammunnat marraskuun lopulla Skotlannin rannikolla. Alus on palveluksessa 2014 ja se on todennäköisesti ensimmäinen aluksista, joka saavuttaa täyden operaatiovalmiuden vuoden 2015 aikana.


title: KDM Niels Juel (F363)

text: KDM Niels Juel (runkonumero F363) on Tanskan laivaston Iver Huitfeldt -luokan fregatti.


title: KDM Niels Juel (F363)

text: Alus tilattiin Odense Staatskibvaerftilta. Sen köli laskettiin joulukuussa 2009 ja alus laskettiin vesille joulukuussa 2010 hieman ennen "KDM Peter Willemoesia". Aluksen kastoi 7. marraskuuta 2011 kruununprinsessa Mary. Alus valmistui marraskuussa 2011 ja sen pitäisi olla laivastopalveluksessa vuoden 2014 lopulla.


title: KDM Niels Juel (F363)

text: Alus on palveluksessa 2014.


title: Juha-Matti Savolainen

text: Juha-Matti Savolainen (s. 26. toukokuuta 1991) on suomalainen futsalmaalivahti. Seuratasolla Savolainen edustaa Futsal-liigassa pelaavaa Kampuksen Dynamoa, minne hän siirtyi kaudeksi 2015-2016 Oulun Tervareista. Savolainen voitti Futsal-Liigan mestaruuden ensimmäistä kertaa urallaa keväällä 2018 Kampuksen Dynamon riveissä. Savolainen on voittanut liigaurallaan myös kaksi hopeaa ja pronssin.


title: Juha-Matti Savolainen

text: Savolainen kuuluu myös Suomen futsalmaajoukkueeseen. Hän pelasi "Saliharrien" paidassa vuoden 2014 Nordic Futsal Cupissa, jonka Suomi voitti. Savolainen kuului myös joulukuussa 2014 Nordic Stars -joukkueeseen, joka kohtasi ystävyysottelussa MNK Dinamo Futsalin Kroatiassa. Nordic Stars voitti pelin 4-6. Savolainen jakaa KaDyssa torjuntavastuuta Niila-Ville Laitisen kanssa, mutta on maajoukkueen ykkösmaalivahti. Savolainen on 184 senttimetriä pitkä ja painaa 80 kilogrammaa.


title: Matthew Pollock

text: Matthew "Matt" Pollock (s. 26. huhtikuuta 1990) on yhdysvaltalainen lentopalloilija, joka edustaa Sveitsin pääsarjassa pelaavaa Volley Näfelsiä. Pelipaikaltaan 208 senttimetriä pitkä Pollock on keskitorjuja.


title: Matthew Pollock

text: Suomessa Pollock pelasi vuodet 2012-2015. Vuonna 2012 hän liittyi Team Lakkapään eli Perungan Poikien vahvuuteen. PerPossa Pollock pelasi kahden kauden ajan, ennen kuin siirtyi kaudeksi 2014-2015 hallitsevaan Mestaruusliigan mestariin Vammalan Lentopalloon. VaLePassa Pollock pelasi numerolla 5. Kesällä 2015 Pollock siirtyi Sveitsin pääsarjan Volley Näfelsin riveihin.


title: Matthew Pollock

text: Pollock ylettyy maksimissaan 355 senttimetrin korkeuteen. VaLePassa hänen kummiyrityksenään toimi Maa- ja vesirakennus Timo Kiri. Vuonna 2011 Pollock kutsuttiin Yhdysvaltain leiriryhmään vuoden 2011 kesäuniversiadeja varten. Lopulliseen joukkueeseen Pollock ei kuitenkaan päässyt.


title: Milim

text: Milim () on Harel Skaatin esittämä kappale, joka edusti Israelia vuoden 2010 Eurovision laulukilpailussa Oslossa. Kappaleen on säveltänyt Tomer Hadadi ja sanoittanut Noam Horev. Se lauleltaan heprean kielellä.


title: Milim

text: Milim selviytyi toisesta semifinaalista jatkoon oltuaan semifinaalin kahdeksas 71 pisteellä. Finaaliin yhtenä ennakkosuosikeista lähtenyt Israel jäi lopulta sijalle 14 niin ikään 71 pisteellä. Kappale sai parhaimmillaan 10 pistettä Suomelta ja Alankomailta.


title: Markku Linnusmäki

text: Markku Juhani Linnusmäki (s. 30. maaliskuuta 1956 Tampere) on entinen suomalainen jalkapalloilija. Hän oli pelipaikaltaan hyökkääjä.


title: Markku Linnusmäki

text: Linnusmäki on Tampereen Palloilijoiden kasvatti. Hän debytoi seuran riveissä Mestaruussarjassa kaudella 1973. Kun TaPa yhdistyi Ilves-Kissojen kanssa Tampereen Ilvekseen, siirtyi Linnusmäki pelaamaan II divisioonaan sen reservijoukkue Ilves-Palloon. Kaudella 1977 hän oli joukkueensa paras maalintekijä III divisioonassa 18 maalillaan. Seuraavaksi vuodeksi Linnusmäki nousi Ilveksen edustusjoukkueeseen, joka pelasi I divisioonassa. Ilves voitti kauden päätteeksi sarjan ja nousi Mestaruussarjaan, Linnusmäen viimeistellessä seitsemän maalia.


title: Markku Linnusmäki

text: Toisena pääsarjavuotenaan Linnusmäki pelasi henkilökohtaisesti parhaan kautensa voittaen maalikuninkuuden tekemällä runkosarjassa 13 maalia ja osuen myös neljästi karsintasarjassa. Hän oli mukana voittamassa myös Suomen Cupia. Seuraavina kausina Linnusmäki ei yltänyt samoihin lukemiin, mutta lukeutui kuitenkin Ilveksen avainpelaajiin hyökkäyksessä. Viimeiset vuotensa pääsarjassa hän tuli kentälle enimmäkseen vaihdosta. Kaudeksi 1987 Linnusmäki siirtyi II divisioonassa pelanneeseen Tampereen Peli-Poikiin, jossa pelasi uransa viimeiset kaksi kautta ennen lopettamistaan 32-vuotiaana.


title: Unholy Savior

text: Unholy Savior on suomalaisen Battle Beast -yhtyeen kolmas studioalbumi. Se julkaistiin tammikuussa 2015. Albumi nousi heti ensimmäisellä myyntiviikollaan Suomen virallisen albumilistan kärkeen.


title: Montrouge

text: Montrouge on Ranskan kunta ja Pariisin eteläinen lähiö noin 4,5 kilometriä Pariisin keskustasta etelään. Siellä on arviolta 48 954 asukasta (vuonna 2014) ja sen pinta-ala on 2,07 neliökilometriä. Montrouge onkin yksi tiheimmin asuttuja kuntia koko Euroopassa: kunnassa asuu 23 649 asukasta neliökilometrillä.


title: Montrouge

text: Montrouge [mɔ̃.ʁuʒ] tarkoittaa suomeksi punaista vuorta, mikä juontaa juurensa alueen punasävyiseen maaperään. Nimi esiintyy luostariasiakirjoissa ensi kertaa vuonna 1194. Kylässä olikin keskiajalla monia luostareita ja muita uskonnollisia yhteisöjä. 1500-luvulla alueelta alettiin louhia kiveä Pariisin rakentamiseen. 1500-luvun lopun dokumenteissa alue on merkitty varatuksi kuninkaallisiin metsästystarpeisiin, ja 1600–1700-luvuilla Montrouge tunnettiin monista tuulimyllyistään.


title: Montrouge

text: Vuoden 1860 alusta suurin osa Montrougeksi kutsutusta alueesta liitettiin Pariisin kuntaan. Tuo alue tunnetaan nyt Pariisin 14. arrondissementin alueena nimeltä Petit-Montrouge. Loppuosasta muodostettiin Montrouge-niminen kunta. Vuonna 1875 Montrougen kunta sai lisäaluetta naapurikunnista Châtillon ja Bagneux.


title: Montrouge

text: 1920-luvulla Montrouge alkoi teollistua monien kirjapainoyritysten myötä, jotka nykyisin ovat joko lopettaneet tai muuttaneet kauemmas Pariisista. Nykyisin Montrougen pääelinkeinoja ovat erilaiset yrityspalvelut ja televiestintä.


title: Montrouge

text: Montrougeen kulkee Pariisin metrolinja numero 4, pääteasemana Mairie de Montrouge. Vuonna 2013 avatun linjan 13 pääteasema sijaitsee kuntien Montrouge ja Châtillon rajalla. Suunnitteilla on metroradan jatkaminen vielä etelämmäs, asemina Verdun Sud ja Bagneux. Bussilinja 68 kulkee Montrougesta Pariisin Montparnasselle, Louvreen ja Place de Clichy -aukiolle kaupungin luoteisosassa. Kymmenkunta muuta bussilinjaa kulkee Montrougen kautta Porte d’Orleansiin. RER-junalinjalla B pääsee Montrougesta aina Charles de Gaullen lentokentälle joko Gentillyn tai Laplacen asemalta.


title: Suomyrttikasvit

text: Suomyrttikasvit eli norkkomyrttikasvit ("Myricaceae") on pieni kasviheimo, joka kuuluu koppisiemenisten "Fagales"-lahkoon, ja on siten pyökki- ja koivukasvien sukulainen.


title: Suomyrttikasvit

text: Suomyrttikasvit ovat puuvartisia kasveja, joiden juurissa on usein typpeä yhteyttäviä bakteereita. Kasveja peittävät aromaattiset rauhaset. Lehdet sijaitsevat kierteisesti ja ovat yksinkertaisia, harvoin syvään pariliuskaisia. Kukat ovat yksineuvoisia ja sijaitsevat kaksi- tai yksikotisesti. Hedekukissa on yhdislehtinen sikiäin, joka on kehänalainen, ja jossa on yksi siemenaihe pohjaistukassa. Hedelmä on luumarja. Siemen on paksukuorinen, ja siinä on enintään niukka endospermi eli siemenvalkuainen.


title: Suomyrttikasvit

text: Heimon levinneisyys on hajanainen ja lajeja kasvaa Amerikassa, Länsi-Euroopassa (Suomessakin yksi: suomyrtti), Itä-Afrikassa ja Itä-Aasiassa (kartta alempana).


title: Suomyrttikasvit

text: Suomyrttikasvit kuuluvat yhdessä jalopähkinäkasvien (Juglandaceae) ja heimon Rhoipteleaceae kanssa yhteiseen kladiin Fagales-lahkossa. Kladin ominaisuuksiin kuuluvat mm. puusolukon kiteitä sisältävät soluketjut, kilpimäiset rauhaskarvat, lehtien korvakkeettomuus, yksi kukka kunkin suojuslehden hangassa ja vain yksi siemenaihe kussakin emikukassa.


title: Suomyrttikasvit

text: Suomyrttikasvien 57 lajia kuuluu neljään sukuun:


title: Châtillon (Hauts-de-Seine)

text: Châtillon on Ranskan kunta Pariisin eteläisellä esikaupunkivyöhykkeellä noin seitsemän kilometrin päässä Pariisin keskustasta. Kolmen neliökilometrin laajuisessa kunnassa asuu noin 35 000 ihmistä.


title: Châtillon (Hauts-de-Seine)

text: Châtillonin naapurikunnat ovat Bagneux idässä, Fontenay-aux-Roses etelässä, Clamart lännessä, Malakoff pohjoisessa ja Montrouge koillisessa. Paikkakunnan aiempi nimi oli "Châtillon-sous-Bagneux".


title: Châtillon (Hauts-de-Seine)

text: Nimi Châtillon [ʃɑtijɔ̃] on kehittynyt latinan sanasta "Castillio", joka esiintyy ensi kerran kirkollisissa asiakirjoissa vuodelta 1192. Se viittaa senaikaiseen linnaan tai maatilaan, jonka sijaintia ei tarkemmin ole pystytty selvittämään mutta joka ilmeisesti kuului Saint-Germain-des-Prés’n luostarille vuoteen 1600 asti. Kylä kasvoi hitaasti lähinnä maanviljelyksen ja kivilouhimon ansiosta.


title: Châtillon (Hauts-de-Seine)

text: Châtillonilla on yhteinen metroasema naapurikunta Montrougen kanssa Pariisin metrolinjalla 13. Bussi 68 ajaa sieltä Pariisin Place de Clichylle ja bussit 194, 195 ja 195 Porte d’Orléansiin.


title: Châtillon (Hauts-de-Seine)

text: Châtillonissa sijaitsee supernopeiden TGV-junien huoltokeskus.


title: Lavatanssit (kappale)

text: ”Lavatanssit” on suomalaisyhtye TCT:n kappale. Universal Music julkaisi kappaleen yhtyeen kolmantena singlenä 5. joulukuuta 2014. Kappaleen ovat säveltäneet ja sanoittaneet Matias ja Tuomas Lehtinen sekä Miika Saloranta.


title: Lavatanssit (kappale)

text: Ville Salmisen ohjaama musiikkivideo kappaleesta julkaistiin YouTubessa yhtyeen Vevo-kanavalla singlen julkaisupäivänä.


title: Lavatanssit (kappale)

text: ”Lavatanssit” ei ole yhtyeen edellisen singlen tavoin sijoittunut listoille esikoissinglen tavoin.


title: A Sky Full of Stars

text: A Sky Full of Stars on brittiläisen vaihtoehtorock-yhtye Coldplayn kappale, joka julkaistiin heidän kuudennen, Ghost Stories-studioalbumin toisena singlenä 2. toukokuuta 2014. Yhtye sanoitti ja tuotti kappaleen yhdessä ruotsalaisen Dj-tuottaja Aviciin sekä tuotantotukena olleiden Paul Epworthin, Daniel Greenin sekä Rik Simpsonin kanssa. Kappale nauhoitettiin The Bakery and The Beehivessä Pohjois-Lontoossa, Englannissa.


title: A Sky Full of Stars

text: Julkaisunsa jälkeen "A Sky Full of Stars" sai pääosin positiivisen vastaanoton musiikkikriitikoilta ja se on päässyt kymmenen parhaan joukkoon yli kuudessatoista valtiossa kuten Australiassa, Kanadassa, Euroopassa, Japanissa, Meksikossa, Isossa-Britanniassa ja Yhdysvalloissa. Kappaleeseen liittyvän musiikkivideon ohjasi Mat Whitecross ja se julkaistiin 19. kesäkuuta 2014.


title: A Sky Full of Stars

text: Kappale pääsi listan kärkeen vain muutamissa valtioissa: Italiassa, Israelissa, Luxemburgissa, Portugalissa, Libanonissa ja Belgian Valloniassa. Se saavutti myös Billboardin "Hot Dance Club Songs"-listan kärjen.


title: George Russell (moottoriurheilija)

text: George Russell (s. 15. helmikuuta 1998 King’s Lynn, Englanti, Yhdistynyt kuningaskunta) on brittiläinen rata-autoilija.


title: George Russell (moottoriurheilija)

text: Russell ajaa kaudella kilpakuljettajana Williamsin F1-tallissa.


title: George Russell (moottoriurheilija)

text: Russell aloitti uransa karting-sarjoissa vuonna 2006. Vuonna 2009 hän voitti MSA Britannian- ja British Open -luokkien mestaruudet. Vuonna 2011 Russell siirtyi KF3-luokkaan voittaen SKUSA Supernationals -luokan mestaruuden. Vuonna 2012 hän voitti Euroopan KF3 -luokan mestaruuden.


title: George Russell (moottoriurheilija)

text: Vuonna 2014 Russell aloitti kilpauransa ajaen BRDC Formula 4 -sarjassa voittaen heti ensimmäisellä kaudellaan sarjan mestaruuden saavuttaen viisi voittoa, kolme paalupaikkaa, 11 palkintokorokesijaa ja neljä kilpailun nopeinta kierrosta. Samana vuonna hän kilpaili Formula Renault Alps -sarjassa Koiranen GP:n autolla saavuttaen yhden palkintokorokesijan sijoittuen sarjan neljänneksi. Hän kilpaili Koiranen GP ja Tech 1 Racing -talleissa myös Eurocup Formula Renault -sarjassa vierailevana kuljettajana voittaen yhden kilpailun. Palkinnoksi menestyksestään hän voitti McLaren Autosport BRDC Award -palkinnon ja pääsi testaamaan McLarenin Formula 1 -autoa.


title: George Russell (moottoriurheilija)

text: Vuonna 2015 Russell kilpaili Euroopan Formula 3 -sarjassa. Hän saavutti yhden voiton ja kolme palkintokorokesijaa sijoittuen loppupisteissä kuudenneksi. Vuonna 2016 Russell jatkoi Euroopan F3 -sarjassa saavuttaen kaksi voittoa ja kolme paalupaikkaa sijoittuen sarjan kolmanneksi.


title: George Russell (moottoriurheilija)

text: Vuonna 2017 Russell ajoi GP3-sarjassa ART Grand Prix -tallissa ja voitti mestaruuden.


title: George Russell (moottoriurheilija)

text: Williams julkisti lokakuussa 2018 Russellin tehneen tallin kanssa useamman vuoden kuljettajasopimuksen, alkaen kaudesta . Russell ajaa autonnumerolla 63.


title: Selma–Montgomery-marssit

text: Selma–Montgomery-marssit olivat vuonna 1965 Alabamassa Yhdysvalloissa toteutettuja rotusorron vastaisia mielenosoitusmarsseja. Ne edistivät kanslaisoikeuksien toteutumista Yhdysvaltain eteläisissä osavaltioissa ja vaikuttivat vuoden 1965 äänioikeuslain syntyyn. Marssien organisointia johtivat muun muassa James Bevel, Martin Luther King ja Bernard Lafayette.


title: Selma–Montgomery-marssit

text: Marssit, joita järjestettiin yhteensä kolme kertaa, lähtivät liikkeelle Selman kaupungista. Suunniteltu reitti kulki Route 80 -valtatietä pitkin Alabaman pääkaupunkiin Montgomeryyn. Matkan pituus oli noin 85 kilometriä.


title: Selma–Montgomery-marssit

text: Ensimmäinen marssi alkoi 7. maaliskuuta. Poliisit pysäyttivät marssijat pampuilla ja kyynelkaasulla jo Selman Edmund Pettus Bridgellä. Tapaus sai lisänimen "Bloody Sunday". Toinen marssi lähti liikkeelle 9. maaliskuuta. Samana iltana aktivisti James Reeb pahoinpideltiin Selmassa. Hän kuoli kaksi päivää myöhemmin.


title: Selma–Montgomery-marssit

text: Kolmas marssi järjestettiin 21. maaliskuuta. Sitä suojaamaan oli määrätty armeijan sotilaita ja kansalliskaartilaisia. Neljän päivän kuluttua marssijat pääsivät perille Alabama State Capitolille, jonka portailla tohtori King piti puheen "How Long, Not Long".


title: Selma–Montgomery-marssit

text: Joulukuussa 2014 sai ensi-iltansa elokuva "Selma", joka kertoo Selma–Montgomery-marsseista.


title: James Foley (toimittaja)

text: James Wright ”Jim” Foley (18. lokakuuta 1973 – 19. elokuuta 2014) oli yhdysvaltalainen toimittaja ja kuvaaja, joka toimi uutiskirjeenvaihtajana Syyrian sisällissodassa. Hänet kaapattiin 22. marraskuuta 2012 luoteis-Syyriassa ja mestattiin elokuussa 2014 vastauksena Yhdysvaltojen ilmaiskuihin 2014 Irakin maaperällä. Isis otti vastuun Foleyn surmaamisesta. Foleyn surmannut ”Jihadi-John” tunnistettiin Kuwaitista kuusivuotiaana perheineen Englantiin muuttaneeksi Mohammed Emwaziksi.


title: Daytonian apinajuttu

text: Daytonian apinajuttu (myös Daytonin apinajuttu) on amerikansuomalaisen laulajan Antti Syrjäniemen vuonna 1929 levyttämä kappale, joka paremmin tunnetaan Tuomari Nurmion 1980-luvun alussa laulamana versiona. Se kertoo Tennesseen Daytonissa vuonna 1925 käydystä "apinaoikeudenkäynnistä", jossa paikallinen opettaja tuomittiin sakkorangaistukseen evoluutioteorian opettamisesta.


title: Daytonian apinajuttu

text: Syrjäniemi levytti sanoittamansa ja säveltämänsä laulun kitaran ja harmonikan säestyksellä New Yorkissa 15. huhtikuuta 1929. Samassa sessiossa äänitettiin myös kaksi muuta musiikkikappaletta sekä kaksi pääosin puhuttua huumoriesitystä. Kappaleen toinen masterlevy on nykyään Yhdysvaltain kongressin kirjaston kokoelmissa. Syrjämäen esitys on mukana myös muutamilla kokoelmalevyillä, kuten Love Recordsin vuonna 1970 julkaisemalla albumilla "Värssyjä sieltä ja täältä" sekä 2013 ilmestyneellä amerikansuomalaisten työväenlaulujen kokoelmalla "Proletaarit nouskaa".


title: Daytonian apinajuttu

text: Kappaleen tunnetuimmat versiot ovat Tuomari Nurmion esittämiä nimellä "Daytonan apinajuttu". Hän toimii laulajana Pedro’s Heavy Gentlemenin singlellä, joka on mukana myös vuonna 1980 ilmestyneellä yhtyeen samannimisellä esikoislevyllä. Lisäksi Nurmio esittää kappaleen albumin Ruotsissa julkaistulla versiolla nimellä "Apamålet i Dayton". Kaksi vuotta myöhemmin Nurmio teki laulusta vielä uuden version kokoelma-albumilleen "Valitut Palat". "Daytonan apinajutun" ovat levyttäneet myös ainakin Martti "Huuhaa" Innanen, osana vuonna 1981 valmistunutta radiokuunnelmaansa "Joe Smith Rasilian satemetsässä", sekä iskelmälaulaja Jukka Heino.


title: The Monster (kappale)

text: The Monster on yhdysvaltalaisräppäri Eminemin kappale hänen kahdeksannelta, The Marshall Mathers LP 2-studioalbumilta, joka sisältää myös barbadoslaislaulaja Rihannan esittämiä sanoja. Kappaleen sanoittivat Eminem, Jon Bellion, sekä Bebe Rexha, samalla kun tuotannosta vastasi Frequency. "The Monster" merkitsee neljättä kertaa kun Eminem ja Rihanna duetoivat, seuraten kappaleita "Love the Way You Lie", sen jatko-osaa "Love the Way You Lie (Part II)" sekä "Numbia". "The Monster" julkaistiin albumin neljäntenä singlenä 29. lokakuuta 2013. Kappaleen sanoituksissa Rihanna tuo itsensä esiin sanoilla, joissa kerrotaan Rihannan tulemista hänen sisäiseksi demoniksi, kun taas Eminem tuo itsensä esiin hänen maineensa kielteisillä vaikutuksilla.


title: The Monster (kappale)

text: Julkaisunsa jälkeen kappale on saanut pääosin positiivista palautetta musiikkiriitikoilta, jotka vertailivat sitä kappaleeseen "Love the Way You Lie". "The Monster" on maailmanlaajuisesti kaupallisesti menestynyt, saavuttaen listan kärjen kahdessakymmenessä valtiossa, mukaan lukien Australiassa, Kanadassa, Ranskassa, Irlannissa, Uudessa-Seelannissa, Sveitsissä, Isossa-Britanniassa sekä Yhdysvalloissa Billboard Hot 100-listalla. Se on myös Eminemin ensimmäinen single, joka saavutti Hot R&B/Hip hop Songs-listan ensimmäisen sijan sekä on saavuttanut sijoituksia kymmenen parhaan joukossa Itävallassa, Belgiassa, Italiassa ja Espanjassa.


title: The Monster (kappale)

text: Kappaleeseen liittyvällä musiikkivideolla nähdään Rihanna Eminemin terapeutti-istunnossa, samalla kun näytetään pätkiä hänen uransa aiemmista musiikkivideoista.


title: Alan Henning

text:
Alan Henning (15. elokuuta 1967 – 3. lokakuuta 2014) oli Manchesterilainen taksiautoilija ja humanitaarisen avun vapaaehtoinen.
Hän oli neljäs kaapattu länsimainen henkilö jonka teloituksen ja mestaamisen Isis on videoinut ja julkistanut. Henningin surmanneen "Jihadi-John" on tunnistettu Kuwaitista 6-vuotiaana perheineen Englantiin muuttaneeksi 26-vuotiaaksi Lontoolaiseksi Mohammed Emwaziksi


title: Habits

text: Habits on ruotsalaisartisti Tove Lon kappale hänen Truth Serum-debyytti EP:ltä kuten myös hänen Queen of the Clouds-debyyttialbumilta. Se julkaistiin Tove Lon toisena singlenä 25. maaliskuuta 2013 ja uudelleenjulkaistiin 6. joulukuuta 2013 nimellä Habits (Stay High). Kappale julkaistiin Yhdysvalloissa "Truth Serumin" ja "Queen of the Cloudsin" ensimmäisenä singlenä.


title: Habits

text: "Habitsistä" tuli nukkuva hitti, saavuttaen Yhdysvaltain Billboard Hot 100-listan kolmannen sijoituksen sekä muodostuen Tove Lon parhaiten sijoittuneeksi kappaleeksi. Tove Lo on listan parhaiten menestynyt ruotsalainen artisti kyseisellä listalla sitten Ace of Basen joka saavutti listan kärjen vuonna 1994 kappaleella "The Sign". Kappale saavutti vielä enemmän kansainvälistä menestystä Hippie Sabotagen remiksillä, joka pääsi kymmenen parhaan joukkoon Australiassa, Isossa-Britanniassa sekä monissa muissa Euroopan valtioissa.


title: David Cawthorne Haines

text: David Cawthorne Haines (9. toukokuuta 1970 – 13. syyskuuta 2014) oli brittiläinen vuonna 2013 kaapattu avustustyöntekijä, jonka teloituksen Isis on videoinut ja julkistanut. Hainesin surmanneen "Jihadi-John"in on tunnistettu Kuwaitista 6-vuotiaana perheineen Englantiin muuttaneeksi 26-vuotiaaksi Lontoolaiseksi Mohammed Emwaziksi.


title: Matthew Ford

text: Matthew Ford (s. 9. lokakuuta 1984) on yhdysvaltalainen jääkiekkoilija, joka pelaa AHL-joukkue Oklahoma City Baronsissa.


title: Avellino

text: Avellino on kunta Italiassa Campanian alueella ja se on samannimisen Avellinon maakunnan pääkaupunki.


title: Avellino

text: Alueella sijaitsi antiikin aikaan Abellinum-niminen kaupunki. Sen arkeologiset rauniot sijaitsevat aivan nykyisen Avellinon läheisyydessä. Roomalaiset valloittivat alueen samnilaisilta vuonna 293 eaa. Aquilonian taistelussa.


title: Avellino

text: Avellino oli yksi pahiten vuonna 1980 Irpinian maanjäristyksestä kärsineitä kuntia. Kunnassa menehtyi järistyksessä 82 henkilöä.


title: Avellino

text: Kunnan tärkein nähtävyys on kaupungin tuomiokirkko Duomo di Avellino. Sen rakentaminen aloitettiin vuonna 1132 ja se on tyyliltään romaaninen.


title: Avellino

text: Kaupungin koripallojoukkue S.S. Felice Scandone pelaa Italian ylimmällä tasolla Serie A:ssa.


title: Alhonjärvi (Hämeenkyrö)

text: Alhonjärvi on Pirkanmaalla Hämeenkyrössä sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Alhonjärvi (Hämeenkyrö)

text: Järven pinta-ala on 87,7 hehtaaria ja sen pituus on 2,1 kilometriä ja leveys 600 metriä. Järveen laskee ympäristön suo-ojia ja pelto-ojia. Sen luusua sijaitsee järven etelärannalla, josta saa alkuunsa 9,7 kilometriä pitkä laskujoki Mustanmyllynjoki, jonka nimi muuttuu puolivälissä Kyröjoeksi. Kyröjoki yhtyy lopuksi Pukaranjokeen.


title: Alhonjärvi (Hämeenkyrö)

text: Järven rantaviiva on 5,1 kilometriä pitkä ja ranta on puoliksi peltomaata ja moreeni- ja kalliopohjaista metsämaastoa. Rannoilla on kuusi maatilaa ja joitakin loma-asuntoja, joille pääsee Hämeenkyröön johtavalta tieltä. Järvessä on yksi saari, jonka nimi on Karikivi.


title: Suomen euroviisukarsinta 1971

text: Suomen euroviisukarsinta 1971 oli kilpailu, jossa valittiin Suomen edustaja vuoden 1971 Eurovision laulukilpailuun. Kilpailu järjestettiin muutaman avoimen sävellyskilpailun jälkeen jälleen kutsukilpailuna. Yhdeksälle suomalaissäveltäjälle lähetettiin kutsu kilpailuun, mutta heistä yksi, Toivo Kärki, kieltäytyi, joten karsinnassa kuultiin kahdeksan kappaletta.


title: Suomen euroviisukarsinta 1971

text: Karsinnan finaali käytiin 13. helmikuuta Ylen tv-studiossa 2 nimellä "Kohti Dublinia", ja se lähetettiin suorana YLE TV1:ssä kello 19.20 alkaen. Kapellimestarina toimi Ossi Runne. Voittajan valitsi 30-henkinen raati. Raadin jäsenistä 24 oli tavallisia musiikin kuuntelijoita, kaksi jokaisesta Suomen 12 maakuntaradiosta. Loput kuusi olivat musiikin asiantuntijoita. Jokainen tuomari antoi kaikille kappaleille pisteitä välillä 1-5. Käytäntö oli miltei sama kuin kansainvälisessä finaalissa.


title: Tervajärvi (Hämeenkyrö)

text: Tervajärvi on Pirkanmaalla Hämeenkyrössä sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Tervajärvi (Hämeenkyrö)

text: Järven pinta-ala on 1,9 hehtaaria ja sen pituus on 300 metriä ja leveys 120 metriä. Järveen laskee viereisen pellon ojat. Sen luusua sijaitsee järven pohjoisrannalla, josta saa alkuunsa 600 metriä pitkä Karinoja, joka yhtyy Kyrönjokeen.


title: Tervajärvi (Hämeenkyrö)

text: Järven rantaviiva on 0,63 kilometriä pitkä ja ranta on puoliksi peltomaata ja puoliksi moreeni- ja kalliopohjaista metsämaastoa. Rannalle on rakennettu kaksi loma-asuntoa, joille johtaa tie Nukarinkulman kylältä.


title: Bagneux (Hauts-de-Seine)

text: Bagneux on Ranskan kunta Pariisin eteläisellä esikaupunkialueella. Se kuuluu Hauts-de-Seinen departementtiin ja Île-de-Francen hallintoalueeseen. Siellä on arviolta 38 817 asukasta (vuonna 2014) ja sen pinta-ala on 4,19 neliökilometriä.


title: Bagneux (Hauts-de-Seine)

text: Bagneux’n naapurikunnat ovat Montrouge pohjoisessa, Châtillon ja Fontenay-aux-Roses lännessä, Sceaux ja Bourg-la-Reine etelässä sekä Arcueil ja Cachan idässä.


title: Bagneux (Hauts-de-Seine)

text: Bagneux’n läpi kulki aikoinaan Via Turonensis, pyhiinvaellusreitti Espanjan Santiago de Compostelaan.


title: Ala-Tervajärvi

text: Ala-Tervajärvi , joka voidaan kirjoittaa myös Ala Tervajärvi , on Pirkanmaalla Hämeenkyrössä sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Ala-Tervajärvi

text: Ovaalin muotoisen järven pinta-ala on 1,4 hehtaaria ja sen halkaisija on 150 metriä. Järveen laskee ympäröivän peltoalueen oja. Järven läpi laskee Kyröjoki, jonka luusua sijaitsee järven etelärannalla.


title: Ala-Tervajärvi

text: Järven rantaviiva on 0,45 kilometriä pitkä ja ranta on kokonaan peltomaata. Rannalla on yksi loma-asunto ja järven lähellä on maatila, joille johtaa tie Nukarinkulman kylältä.


title: Käkijärvi (Hämeenkyrö)

text: Käkijärvi on Pirkanmaalla Hämeenkyrössä Kintuksen kylässä sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Käkijärvi (Hämeenkyrö)

text: Ovaalin muotoisen järven pinta-ala on 2,7 hehtaaria ja sen halkaisija on 300 metriä. Järveen laskee ympäröivien peltojen ojia ja sen luusua sijaitsee järven lounaisrannalla, josta saa alkuunsa 2,2 kilometriä pitkä laskuoja, joka yhtyy Kyröjokeen.


title: Käkijärvi (Hämeenkyrö)

text: Järven rantaviiva on 1,0 kilometriä pitkä ja ranta on puoliksi peltomaata ja puoliksi moreeni- ja kalliopohjaista metsämaastoa. Rannalle on rakennettu vain yksi loma-asunto. Järvi on kasvamassa umpeen ja sen keskellä on saari.


title: Käkijärvi (Hämeenkyrö)

text: Vuoden 1855−56 Kalmbergin kartastossa järven nimi kirjoitettiin "Kundusjärvi". Luultavasti se piti kirjoittaa Kindusjärvi sen äärellä olevan nykyisen Kintus nimisen kylän mukaan. Tähän viittaa myös alempana sijaitseva "Wähä Kindusjärvi".


title: Kintusjärvi

text: Kintusjärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Saikkalanjoen valuma-alueeseen. Valuma-alueen laskujoki Saikkalanjoki laskee Kuloveteen Salmissa.


title: Kintusjärvi

text: Ovaalin muotoisen järven pinta-ala on 2,4 hehtaaria ja sen halkaisija on 200 metriä. Järveen laskee ympröivien peltojen ja rantasuon ojia ja sen luusua sijaitsee järven luoteisrannalla, josta saa alkuunsa 1,5 kilometriä pitkä Luojuunoja, joka yhtyy Kyröjokeen sen alajuoksulla.


title: Kintusjärvi

text: Järven rantaviiva on 0,60 kilometriä pitkä ja ranta on pääosin peltomaan ympäröimää suota. Rannalla on vain yksi rakennus.


title: Kintusjärvi

text: Vuoden 1855−56 Kalmbergin kartastossa järven nimi kirjoitettiin "Wähä Kindusjärvi".


title: Raision kirjastotalo

text: Raision kirjastotalo on kesäkuussa 1999 valmistunut Raision kaupunginkirjaston pääkirjasto Vaisaaren kaupunginosassa. Kirjastotalossa on lisäksi auditorio "Martinsali" ja kaupungin johtokeskus. Kirjastotalossa on kolminkertaiset tilat verrattuna Raision vanhaan pääkirjastoon. Raision kirjastotalo on myös Raision kaupunginkirjaston ainoa kirjasto, kun sivukirjasto Petäsmäen kirjasto suljettiin kesällä 2013. Betoniteollisuus ry myönsi kirjastotalolle ja auditoriolle Vuoden 1999 betonirakenne -tunnustuksen.


title: Raision kirjastotalo

text: Kirjastosta järjestettiin yleinen arkkitehtikilpailu, jonka voitti vuonna 1996 työ, jossa värikäs ympäristöstään erottuva kirjasto-auditorio koostuu veistoismaisista massakappaleista. Kirjastotaloa rakennettiin maaliskuusta 1998 kesäkuuhun 1999. Käyttöön rakennus otettiin 29. syyskuuta 1999. Kirjastotalo maksoi 47,3 miljoonaa markkaa, josta kirjaston osuus oli 35 miljoonaa markkaa. Valtionapua kaupunki sai 11 miljoonaa markkaa.


title: Raision kirjastotalo

text: Kirjastossa on muun muassa auditorio, kirjastosaleja, lehtilukusali ja musiikkiosasto, joita yhdistää sisäkatumaisesti aulatila. Rakennuksen eri osien käyttötarkoitukset näkyvät eri väreinä ja materiaaleina sekä sisällä että ulkona. Rakennuksessa on käytetty monipuolisesti erilaisia betonirakenteita. Rakennuksen betonirakenteiset ulkoseinät on rapattu värilaasteilla. Julkisivussa on käytetty lisäksi lasia, sementtikuitulevyä, esipatinoituja sinkkilevyjä ja tervattua, piilukirveellä veistettyä puuta. Rakennusta ympäröi maisema-arkkitehti Ria Ruokosen suunnitelema kivipuutarha istutuksineen.


title: Raision kirjastotalo

text: Kirjastotalon Martinsali-auditoriossa on 250 istumapaikkaa. Auditoriossa järjestetään säännöllisesti muun muassa kirjailijamatineoita, konsertteja sekä teatteri- ja elokuvaesityksiä. Auditorion seinät ovat kaarevat samoin katsomon kaarevana nouseva porrastus.


title: Raision kirjastotalo

text: Kirjastotalon lasiseinään ja sen edustalle valmistui syksyllä 2014 Tiina Vainion suunnittelema julkinen taideteos, "Ajan Rajat".


title: Courbevoie

text: Courbevoie [] on Ranskan kunta aivan Pariisin länsipuolella. Courbevoien keskustasta on matkaa Pariisin rajalle kaksi ja Pariisin keskustaan 8,2 kilometriä. Kunnassa on arviolta 84 658 asukasta (vuonna 2014) ja sen pinta-ala on 4,17 neliökilometriä. Courbevoie on yksi koko Euroopan tiheimmin asutuista kunnista: väestötiheys on noin 20 300 henkeä neliökilometrillä. Moderni toimistotornien alue La Défense kuuluu osin Courbevoien kuntaan, mutta myös Puteaux’n ja Nanterren kuntiin.


title: Courbevoie

text: Nimi Courbevoie tulee latinan sanasta "Curva Via" ja tarkoittaa mutkaista tietä. Nimen arvellaan tulevan Pariisista Normandiaan johtavasta vanhasta tiestä, joka teki jyrkkiä mutkia Courbevoien kukkulan ylittääkseen.


title: Kolumbuksen päivä

text: Kolumbuksen päivä () on Yhdysvalloissa vuosittain lokakuun toisena maanantaina vietettävä kansallinen juhlapäivä, jolla muistetaan tutkimusmatkailija Kristoffer Kolumbusta ja Amerikan löytämistä. Päivää vietettiin vuoteen 1971 saakka aina 12. lokakuuta, mutta sen jälkeen se muutettiin lokakuun toiseksi maanantaiksi. Päivä tulee siitä, että 12. lokakuuta 1492 Kolumbus astui ensimmäistä kertaa maihin Uudessa maailmassa. Kolumbuksen päivää juhlitaan yleensä näyttävillä paraateilla.


title: Kolumbuksen päivä

text: Kolumbuksen päivä on ollut suosittu varsinkin amerikanitalialaisten keskuudessa Kolumbuksen italialaisen syntyperän vuoksi. Tiettävästi ensimmäisen kerran päivää juhli New Yorkin St. Tammany -seura vuonna 1792, jolloin tuli kuluneeksi 300 vuotta Kolumbuksen Amerikkaan saapumisesta. Vuonna 1892 vastaavaa 400-vuotisjuhlaa vietettiin maanlaajuisesti presidentti Benjamin Harrisonin julistuksella. Amerikanitalialaiset aloittivat päivän vuosittaisen viettämisen 1800-luvun lopulla. Varsinkin Kolumbuksen ritarit -niminen roomalaiskatolinen hyväntekeväisyysjärjestö ajoi Kolumbuksen päivän muuttamista viralliseksi juhlapäiväksi. Se sai virallisen statuksen ensimmäisenä Coloradon osavaltiossa vuonna 1907. Lopulta presidentti Franklin D. Roosevelt määräsi vuonna 1934 Kolumbuksen päivän kansalliseksi juhlapäiväksi. Määräys astui voimaan 1937.


title: Kolumbuksen päivä

text: Viime vuosina Kolumbuksen päivän yhteydessä on nostettu esiin kysymys eurooppalaisten Amerikan-valloituksen tuhoisasta vaikutuksesta alkuperäiskansoihin. Jotkut ovat kieltäytyneet viettämästä Kolumbuksen päivää ja ehdottaneet sen tilalle ”alkuperäiskansojen päivää”. Jotkin Yhdysvaltain osavaltiot eivät tunnusta Kolumbuksen päivää eivätkä vietä sitä vapaapäivänä.


title: Kolumbuksen päivä

text: Kolumbuksen Amerikkaan saapumista on juhlittu myös hänen synnyinmaassaan Italiassa sekä Kolumbuksen retket rahoittaneessa Espanjassa. Monissa Latinalaisen Amerikan espanjankielisissä maissa vietetään samana päivänä Día de la Raza -nimistä juhlapäivää, jonka sisältö ei tosin keskity Kolumbukseen vaan alkuperäiskansojen ja eurooppalaisten valloittajien sulautumisesta seuranneeseen oman kansallisen kulttuurin syntymiseen. Joissain maissa juhlaan kuuluu uskonnollisia seremonioita.


title: Puteaux

text: Puteaux [pyto] on Ranskan kunta heti Pariisin länsipuolella. Matkaa Pariisin keskustaan on noin 8,5 kilometriä. Moderni toimistotornien alue La Défense sijoittuu suurelta osin Puteaux’hon. Kunnassa on arviolta 44 506 asukasta (vuonna 2014) ja sen pinta-ala on 3,19 neliökilometriä.


title: Puteaux

text: Ensimmäiset maininnat kylästä on löydetty apotti Sugerin asiakirjoista vuodelta 1148 nimellä "Putiauz". Sana tulee vanhan ranskan sanasta "putel", joka tarkoittaa suota. Toisen teorian mukaan sana tulee latinan sanasta "puteoli", joka tarkoittaa pieniä lähteitä tai kaivoja.


title: Puteaux

text: Seinen vasemmalla rannalla sijaitseva Puteaux rajoittuu pohjoisessa Courbevoien, lännessä Nanterren ja etelässä Suresnesin kuntaan sekä idässä Neuilly-sur-Seineen. Alue nimeltä "Bas de Puteaux" rautatien ja Seinejoen välissä on vanhin kaupunkimainen alue Puteaux’ssa. Siellä sijaitsevat vuodelta 1934 oleva kaupungintalo ja suuri ostoskeskus. "Haut de Puteaux" sijaitsee rautatiestä itään ja "La Défense" kunnan pohjoisosassa. Joessa oleva saari "Île de Puteaux" on asumaton, mutta siellä on urheilulaitoksia.


title: Puteaux

text: Verotulot etenkin La Défensen alueen yrityksistä tekevät Puteaux’sta yhden Ranskan vauraimmista kunnista. 1900-luvun alussa kunnan taloutta hallitsi autotehdas De Dion-Bouton sekä sen jälkeen monet puolustusteollisuuden tuotantolaitokset.


title: Suomen euroviisukarsinta 1972

text: Suomen euroviisukarsinta 1972 oli kilpailu, jossa valittiin Suomen edustaja vuoden 1972 Eurovision laulukilpailuun. Kilpailu käytiin avoimena sävellyskilpailuna, johon yksi säveltäjä sai lähettää korkeintaan kaksi kappaletta. Kilpailuun lähetettiin 186 kappaletta, joista Yleisradion kokoama ammattilaisraati valitsi kahdeksan parasta finaaliin.


title: Suomen euroviisukarsinta 1972

text: Finaali lähetettiin lauantaina 29. tammikuuta Ylen tv-studiosta 2, suorana lähetyksenä YLE TV1:ssä kello 20.05 alkaen. Kapellimestarina toimi Ossi Runne. Finaalin voittajan valitsivat katsojat postikorttiäänestyksellä. Äänestyksessä annettiin yhteensä 69 184 ääntä. Tuloslähetys lähetettiin 5. helmikuuta kello 19.20.


title: Suomen euroviisukarsinta 1973

text: Suomen euroviisukarsinta 1973 oli kilpailu, jossa valittiin Suomen edustaja vuoden 1973 Eurovision laulukilpailuun. Kilpailu järjestettiin kutsukilpailuna 12 säveltäjälle. Säveltäjät saivat itse valita kappaleidensa esittäjät. Finaali pidettiin vasta toista kertaa yleisötapahtumana, edellisen kerran oli pidetty vuonna 1961, tällä kertaa paikana oli Finlandia-talo. Finaali lähetettiin suorana lähetyksenä YLE TV1:ssä 3. helmikuuta kello 19.45. Voittajan valitsi kymmenhenkinen tuomaristo, jonka jäsenistä jokainen pisteytti kappaleet skaalalla 1-10. Jokaisen kappaleen saamista pisteistä korkein ja alkaisin yksittäinen pistemäärä jätettiin huomiotta. Kyseessä on vanhin Yleisradion arkistoissa säilynyt karsintalähetys. Kapellimestarina toimi Ossi Runne. Ennen pisteidenlaskua edellisen vuoden edustajat Päivi Paunu ja Kim Floor lauloivat kappaleensa "Muistathan".


title: Suomen euroviisukarsinta 1973

text: Vuonna 1973 Euroopan yleisradiounioni salli ensimmäistä kertaa euroviisukappaleiden esittämisen muulla kuin maan omalla kielellä. Näin ollen vuonna 1973 kuultiin Suomen karsintojen ensimmäiset englanninkieliset kappaleet. Lisäksi karsintoihin osallistunut tuolloin 13-vuotias Nina Pethman on kaikkien aikojen nuorin Suomen karsintoihin osallistunut solisti.


title: Suomen euroviisukarsinta 1973

text: Alin ja ylin pistemäärä jätettiin huomiotta, ne on yliviivattu.


title: Fontenay-aux-Roses

text: Fontenay-aux-Roses [fɔ̃tnɛ oʁoz] on Ranskan kunta Pariisin eteläosan esikaupunkialueella, noin 8,5 kilometriä Pariisin keskustasta. Siellä on arviolta 22 946 asukasta (vuonna 2014) ja sen pinta-ala on 2,51 neliökilometriä.


title: Fontenay-aux-Roses

text: Fontenay-aux-Roses on Pariisiin johtavan RER-junalinjan B varrella. Sen naapurikuntia ovat idässä Bagneux, pohjoisessa Châtillon, lännessä Clamart, lounaassa Le Plessis-Robinson ja etelässä Sceaux.


title: Fontenay-aux-Roses

text: Bon Marché -tavaratalon perustaja Aristide Boucicaut (1810–1877) asui Fontenayssä ja avusti kuntaa monin tavoin. Taidemaalari Pierre Bonnard syntyi Fontenayssä ja taidemaalari Yves Klein asui siellä.


title: Leif Rantala

text: Leif Rantala (26. joulukuuta 1947, Liljendal – 8. tammikuuta 2015, Rovaniemi) oli suomenruotsalainen kielitieteilijä, saamen kielen spesialisti ja Kuolan niemimaan saamelaiskielten, -kulttuurin ja historian asiantuntija.


title: Leif Rantala

text: Valentina Sovkina luonnehti Facebookissa Rantalaa seuraavasti: “Hän jätti suuren, valoisan jäljen saamelaisten elämään, samoin hänen tietonsa kolttasaamelaisista ja Kuolan niemimaan saamelaisten kielestä ja kulttuurista sekä hänen kiinnostuksensa näitä aiheita kohtaan.”


title: Leif Rantala

text: Rantala valmistui filosofian kandidaatiksi Helsingin yliopistosta vuonna 1975. Hänen gradunsa käsitteli Pulmangin saamelaista paikannimistöä. Hän työskenteli Lapin yliopiston saamen kielen, lähinnä pohjoissaamen opettajana.


title: Leif Rantala

text: Hän oli erityisesti Kuolan niemimaan ja Petsamon alueiden kulttuurin ja historian asiantuntija. Hän keräsi myös laajan etnografisen kokoelman Kuolasta.


title: Leif Rantala

text: Rantala joutui myös toimimaan paljon kääntäjänä, sillä Lapin suomalaiset virkamiehet eivät juuri ole osanneet saamen kieltä. ”Olen joskus joutunut kääntämään tekstejä, kun ihmiset ovat valittaneet esimerkiksi poliisin olemattomasta saamenkielen taidosta. Monikohan suomalainen virkamies on oppinut saamea? Ei niitä ole kovin montaa.” Rantalan mukaan virkamiehet pitäisi houkutella osaamaan saamea lähinnä käyttämällä erilaisia porkkanoita.


title: Gulou ja Zhonglou

text: Gulou eli Rumputorni on Kiinan pääkaupungissa Pekingissä sijaitseva vanha torni.


title: Gulou ja Zhonglou

text: Zhonglou eli Kellotorni on Guloun lähellä oleva 33-metriä korkea torni. Alkuperäinen torni tuhoutui tulipalossa 1747. Tilalle rakennettiin kivitorni. Tornissa oli alun perin kello.


title: Gulou ja Zhonglou

text: Tornit muodostavat yhdessä matkailunähtävyyden.


title: Anna Lappalainen

text: Anna Svedholm (o.s. Lappalainen) (27. kesäkuuta 1896 Kuopion maalaiskunta – 17. heinäkuuta 1988 Sipoo) oli suomalainen nainen, joka oli yhteensä yli 55 vuoden ajan potilaana psykiatrisissa sairaaloissa eri puolilla Suomea. "Kellokosken prinsessaksi" kutsutun Lappalaisen elämästä on tehty kirja, elokuva sekä musikaali. Hänelle on myös pystytetty muistomerkki Kellokosken sairaalan pihamaalle.


title: Anna Lappalainen

text: Kuopion maalaiskunnassa syntynyt Lappalainen menetti isänsä jo nelivuotiaana, minkä jälkeen hän asui sijaisperheissä, koska äiti ei pystynyt pitämään huolta kolmesta lapsestaan. Myöhemmin Lappalainen elätti itseään muun muassa esiintymällä laulajana Helsingin ravintoloissa ja teattereissa. 30-vuotiaana hän avioitui itseään 15 vuotta vanhemman miehen kanssa, mutta liitto ei kestänyt kuin vajaat kolme vuotta. Avioeron jälkeen Lappalainen ajautui taloudellisiin vaikeuksiin, ja lopulta viranomaiset toimittivat hänet levottoman käytöksen vuoksi pakkohoitoon Kivelän sairaalaan Helsingin Taka-Töölöön. Hoidosta päästyään Lappalainen asui hetken aikaa äitinsä kanssa, kunnes hän joutui jälleen psykiatriseen sairaalaan aggressiivisuutensa johdosta. Hänellä diagnosoitiin ensin skitsofrenia ja myöhemmin kaksisuuntainen mielialahäiriö (eli maanis-depressiivisyys), ja hänet sijoitettiin lopulta Kellokosken mielisairaalaan vuonna 1933.


title: Anna Lappalainen

text: Kellokoskella Lappalainen väitti elämänsä loppuun saakka olevansa Buckinghamin palatsissa syntynyt Englannin prinsessa Anna, jonka aarnikotka oli vauvana kuljettanut Suomeen. Sairaalassa hän viihdytti potilaita esiintymisillään ja sai myös oikeuden käydä alueen ulkopuolella harjoittamassa hierojan ammattiaan, jota hän oli tehnyt jo aikaisemminkin. Taiteellisesti lahjakas Lappalainen maalasi myös tauluja. 89-vuotiaana hänet siirrettiin Kellokoskelta Sipoossa sijaitsevaan Nikkilän sairaalaan, jossa hän kuoli 92-vuotiaana vuonna 1988. Hänet muistetaan elämänmyönteisenä ja iloisena persoonana, joka käytöksellään paransi koko elinympäristönsä ilmapiiriä.


title: Anna Lappalainen

text: Vuonna 1995 Kellokosken sairaalan puistossa paljastettiin kuvanveistäjä Rauni Liukon suunnittelema muistomerkki. Lappalaisen elämäkerta "Kellokosken prinsessa" ilmestyi vuonna 2010, ja samana vuonna tuli ensi-iltaan myös Arto Halosen ohjaama elokuva "Prinsessa", jossa häntä esitti Katja Küttner. Halonen ohjasi elokuvan pohjalta musikaalin, jota esitettiin Tampereen Työväen Teatterissa vuosina 2013–2014. Musikaalissa Lappalaisen roolissa vuorottelivat Armi Toivanen ja Laura Alajääski.


title: Taqiyya

text: Al-Taqiyya eli taqiyya-oppi on šiiamuslimien doktriini, jonka mukaan uskovainen saa kieltää uskonsa Jumalaan, mikäli hän on uhan alla uskonsa takia. Arabiankielinen sana tarkoittaa suojautumista.


title: Taqiyya

text: Valehtelu on luvallista, jos muslimi pelkää henkensä puolesta tai on muuten ahdingossa. Valehtelua vääräuskoisille pidetään myös sunnalaisen oppisuunnan piirissä sallittavana, jos valhe auttaa halutun päämäärään saavuttamisessa. Käytäntö on synnyttänyt epäluuloja muslimeja kohtaan, joka taas antaa sytykkeitä radikaaleille ääriliikkeille.


title: Ali Shariati

text: Ali Shariati Mazinani (; 23. marraskuuta 1933 Mazinan, Iran – 19. kesäkuuta 1977 Southampton, Englanti) oli iranilainen sosiologi ja yksi šaahi Mohammad Reza Pahlavin hallinnon näkyvimmistä kriitikoista. Hän perehtyi islamin sosiologiaan ja historiaan. Hänen Teheranissa 1970-luvulla pitämiensä luentojen on sanottu luoneen pohjan Iranin vuoden 1979 vallankumoukselle, vaikkakaan hänen näkemyksensä eivät olleet perustana myöhemmälle islamilaiselle tasavallalle.


title: Ali Shariati

text: Shariati sai nuorena uskonnonopetusta isältään ja kävi sen jälkeen opettajakoulua. Hän opiskeli Mašhadin yliopistossa arabian ja ranskan kieltä. Aktivoiduttuaan opiskelija-aikanaan poliittisesti hän joutui viettämään kahdeksan kuukautta vankilassa. Shariati jatkoi opintojaan Ranskassa ja väitteli sosiologian tohtoriksi Sorbonnen yliopistosta Pariisissa. Sorbonnessa hän tutustui ranskalaisiin sosiologeihin ja iranilaisiin toisinajattelijoihin. Palattuaan Iraniin hän joutui vuonna 1964 uudelleen puoleksi vuodeksi vankilaan. Vapauduttuaan Shariati toimi opettajana Mašhadin yliopistossa, mutta šaahin hallinto alkoi pian pitää hänen suosittuja luentojaan poliittisesti vaarallisina. Shariati siirtyi tämän jälkeen Teheraniin, ja osallistui vuonna 1969 Hosseiniyeh Ershad -nimisen uskonnollisen oppilaitoksen perustamiseen.


title: Ali Shariati

text: Shariati saavutti suuren suosion varsinkin nuorison keskuudessa 1970-luvulla pitämillään luennoilla, jotka käsittelivät islamin sosiologiaa ja historiaa. Hän kritisoi Iranin hallintoa ja älymystöä, mutta myös oppositiota edustaneita marxilaisuutta ja vanhoillisia uskonnollisia johtajia. Shariati syytti šaahi Mohammad Reza Pahlavia itsevaltaisuudesta, ja hänen mukaansa šaahin länsimaistamis- ja modernisaatiopolitiikka vahingoittivat iranilaista yhteiskuntaa hävittämällä kansalta perinteiset uskonnolliset tukipylväät. Hänen mukaansa olisi tullut palata vallankumouksellisesti tulkittuun šiialaiseen islamiin, joka tarjoaisi ratkaisun sosiaalisiin ongelmiin. Hänen ajatuksiaan on verrattu latinalaisessa Amerikassa vaikuttaneesen katoliseen vapautuksen teologian liikkeeseen.


title: Ali Shariati

text: Vuonna 1972 Shariati vangittiin jälleen, tällä kertaa 18 kuukaudeksi, minkä jälkeen hänet asetettiin kotiarestiin. Saatuaan luvan lähteä maasta hän matkusti vuonna 1977 sairaalahoitoon Englantiin, jossa hän kuoli Southamptonissa pian saapumisensa jälkeen. Kuolinsyyksi ilmoitettiin virallisesti sydänkohtaus, mutta Shariatin kannattajat epäilivät hänen joutuneen šaahin turvallisuuspoliisin SAVAKin salamurhaamaksi. Shariatin Iranin nuorison keskuuteen kylvämien ajatusten on sanottu kuitenkin luoneen pohjan vuonna 1979 käynnistyneelle vallankumoukselle.


title: Mercogliano

text: Mercogliano on kunta Italiassa Campanian alueella Avellinon maakunnassa. Se sijaitsee maakunnan pääkaupungin Avellinon naapurissa. Kunnan historia juontaa keskiajalle saakka. Capocastellon keskiaikainen kylä kapeine kujineen on säilynyt tältä ajalta. Siellä on myös vuonna 1656 tuhoutuneen linnan rauniot.


title: Mercogliano

text: Kunnan tärkein nähtävyys on luostari Santuario di Montevergine. Se sijaitsee Monte Partenion vuorella 1 270 metrin korkeudella, ja sinne pääsee Monteverginen kylästä funikulaarilla. Luostarirakennus on valmistunut vuonna 1961, mutta sen historia ulottuu vuoteen 1126.


title: Malakoff

text: Malakoff on Ranskan kunta Pariisin lounaispuolen esikaupunkivyöhykkeellä, noin viiden kilometrin päässä Pariisin keskustasta. Se kuuluu Île-de-Francen hallintoalueeseen, Hauts-de-Seinen departementtiin, Antonyn arrondissementtiin, Malakoffin kantoniin ja vuonna 2005 perustettuun taajamakuntaan "communauté d’agglomération Sud de Seine". Malakoffissa on arviolta 30 428 asukasta (vuonna 2014) ja sen pinta-ala on 2,07 neliökilometriä.


title: Malakoff

text: Malakoffin kunta muodostettiin vuonna 1883 erottamalla se Vanvesin kunnasta. Sen nimi otettiin majatalon nimestä "A la Tour de Malakoff" (”Malakoffin tornin juurella”)", joka viittasi Malakoffin taisteluun Krimin sodassa.


title: Malakoff

text: Malakoffin naapurikunnat ovat koillisessa Pariisi, idässä Montrouge, etelässä Châtillon, lännessä Clamart ja luoteessa Vanves.


title: Malakoff

text: Pariisin metrolinja 13 kulkee Malakoffiin ja pysähtyy siellä kahdella asemalla. Sinne pääsee myös Transilien Paris–Montparnasse -junalla, jonka pysäkki on Malakoffin ja Vanvesin rajalla.


title: Malakoff

text: Malakoffin tunnetuihin asukkaisiin kuuluu monia kuvataiteilijoita, kuten taiteilijapariskunta Annette Messager ja Christian Boltanski. 1900-luvun alkuvuosina siellä asuivat Pierre ja Marie Curie, jotka tekivät vuokraamansa omakotitalon pihavajassa kokeita radioaktiivisilla aineilla.


title: Malakoff

text: Aki Kaurismäen ohjaama elokuva "Boheemielämää" on kuvattu Malakoffissa.


title: Lauro (Italia)

text: Lauro on kunta Italiassa Campanian alueella Avellinon maakunnassa.


title: Lauro (Italia)

text: Kunnan nähtävyys on Castello Lancellottin linna. Siitä löytyy ensimmäinen maininta vuodelta 976. Normannit valloittivat linnan vuonna 1057. Linna paloi vuonna 1799. Nykyisen asunsa se sai, kun se rakennettiin uudelleen vuonna 1872.


title: Lauro (Italia)

text: Ilmailualan pioneeri Umberto Nobile on syntynyt Laurossa.


title: LOC Kargil

text: LOC Kargil on vuonna 2003 ensi-iltansa saanut intialainen hindinkielinen sotaelokuva, joka perustuu Intian ja Pakistanin väliseen Kargilin sotaan. Elokuvan ohjasi, tuotti ja kirjoitti J. P. Dutta. Yli nelituntinen "LOC Kargil" kuuluu kaikkien aikojen pisimpiin hindielokuviin.Box Office India julisti "LOC Kargilin" ”flopiksi”.


title: Matti Hintikka

text: Matti Hintikka (s. 1955 Vesanto) on suomalainen taidegraafikko, joka tunnetaan kivilitografialla tehdyistä teoksista.


title: Matti Hintikka

text: Matti Hintikka pääsi opiskelemaan 25-vuotiaana Suomen Taideakatemian kouluun ensimmäisellä yrittämällä. Taidekoulussa hän kokeili eri taidegrafiikan tekniikoita, joista litografia vei mennessään. Kivilitografiassa häntä viehätti kiven ainutlaatuisuus painolaattana, jota mikään muu ei voisi korvata.


title: Matti Hintikka

text: Vuonna 1999-2000 Hintikka asui Yhdysvalloissa, jossa hän opiskeli litografian ammattivedostajaksi arvostetussa Tamarind Instituutissa.


title: Matti Hintikka

text: Paitsi tekniikka, myös Matti Hintikan töiden teema on pysynyt samana jo vuosikymmenet. Yleensä työ syntyy luonnosta ja luonnonilmiöistä. Töiden lähtökohtana on maisema, joka voidaan ymmärtää niin konkreettisena kuin mentaalisenakin.


title: Matti Hintikka

text: Vuonna 2001 Matti Hintikka perusti yhdessä Kuutti Lavosen kanssa Helsingin Kivipainon, joka tarjoaa taidelitografian vedostuspalveluja. Hintikka on Helsingin kivipainon vanhempi mestari ja opettaa litografiaa Kuvataideakatemiassa Helsingissä.


title: Kevätkaapuyökkönen

text: Kevätkaapuyökkönen ("Cucullia chamomillae") on kaapuyökkösiin lukeutuva, melko kookas, harmaa yöperhoslaji. Se on Suomen perhoslajistossa jokseenkin uusi tulokas.


title: Kevätkaapuyökkönen

text: Yleisväriltään harmaiden kaapuyökkösten aikuiset yksilöt ovat melko vaikeita määrittää lajilleen ja erityisen paljon kevätkaapuyökkönen muistuttaa yleistä kellerväkaapuyökköstä ("Cucullia umbratica"). Etusiivet ovat pitkät, kapeat, teräväkärkiset, ulkosyrjästä hieman sisäänpäin kaartuvat ja pohjaväriltään ruskehtavan harmaat. Siiven kuviointia ovat pitkät, ohuet, mustat viirut, jotka ulottuvat siiven ulkoreunaan saakka. Takasiivet ovat ruskehtavan harmaat ja jonkin verran tummuneet. Siipiväli 43–50 mm.


title: Kevätkaapuyökkönen

text: Lajin levinneiyys ulottuu Pohjois-Afrikasta Etelä- ja Keski-Euroopan kautta Skandinavian eteläosiin. Idässä Uralille ja Kaukasukselle.


title: Kevätkaapuyökkönen

text: Suomesta laji tavattiin ensimmäisen kerran vuonna 2004, mutta hyvin huonosti valolle tulevana kyseessä saattaa olla lähinnä havaintojen puute ja populaatio lienee ollut olemassa paljon pitempään. Tunnettu levinneisyys rajoittuu etelä- ja lounaisrannikolle, suunnilleen Turku-Imatra-linjan eteläpuolelle. Nimensä mukaisesti laji lentää keväällä, muita kaapuyökkösiä aikaisemmin, toukokuulta kesäkuun alkuun.


title: Kevätkaapuyökkönen

text: Kevätkaapuyökkönen on elinmpäristövaatimuksiltaan joutomailla ja muissa kulttuuriympäristöissä viihtyvä pioneerilaji. Perhoset lentävät yöllä ja tulevat hyvin huonosti valopyydyksiin. Helpoin tapa perhosen läsnäolon havaitsemiseksi onkin etsiä toukkia ravintokasveilta. Lisäksi tarha-aamukääriäisen ("Adoxophyes orana") sekä mänty-yökkösen ("Panolis flammea") feromonit houkuttelevat kevätkaapuyökköstä. Toukat syövät pääasiassa kukintoja öisin ja piilottelevat päivät etenkin ravintokasvien alaosissa. Koteloituminen tapahtuu maaperään kotelokopan sisään. Kotelo on talvehtiva elämänvaihe ja saattaa talvehtia useita kertoja.


title: Kevätkaapuyökkönen

text: Toukan ravintokasveja ovat erilaiset mykerökukkaiset (heimo Asteraceae), etenkin kamomilla- ("Matricaria chamomilla") ja peltosaunio ("Tripleurospermum inodorum").


title: Kellerväkaapuyökkönen

text: Kellerväkaapuyökkönen, vanhemmassa kirjallisuudessa nimellä kellertävä kaapuyökkönen tai harmaa kaapuyökkönen ("Cucullia umbratica") on kaapuyökkösiin lukeutuva, melko kookas, harmaa yöperhoslaji. Se on Suomessa sukunsa laajimmin levinnyt edustaja esiintyen yleisenä maan etelä- ja keskiosissa.


title: Kellerväkaapuyökkönen

text: Monien kaapuyökkösten aikuiset yksilöt ovat melko vaikeita määrittää lajilleen ja kellerväkaapuyökkösen kanssa erityisen samannäköisiä ovat tuhkakaapuyökkönen ("Cucullia lucifuga") ja savukaapuyökkönen ("Cucullia lactucae"). Kellerväkaapuyökkösen etusiivet ovat pitkät, kapeat, teräväkärkiset, ulkosyrjästä suorat ja pohjaväriltään vaalean harmaat. Siiven etureunan tuntumassa on kellanruskeaa väriä. Siiven kuviointia ovat ohuet, mustat viirut sekä munuaistäplän kohdalla tumma kaari ja rengastäplän kohdalla muutama tumma piste. Takasiivet ovat ruskehtavan harmaat. Siipiväli 50–58 mm.


title: Kellerväkaapuyökkönen

text: Lajin levinneisyys kattaa Euroopan aivan pohjoisimpia osia lukuun ottamatta ja ulottuu Keski-Aasiaan. Suomessa sitä tavataan nykyisin suunnilleen Vaasa-Lieksa-linjan eteläpuolella, mutta aikoinaan lajia on tavattu pohjoisempanakin. Perhoset ovat lennossa yhtenä sukupolvena kesäkuun alusta elokuulle huipun osuessa kesäkuun lopulle ja heinäkuun alkuun.


title: Kellerväkaapuyökkönen

text: Kellerväkaapuyökkönen elää monenlaisissa avoimissa ympäristöissä niin kulttuurivaikutteisissa kuin luonnontilaisissakin. Perhoset lentävät yöllä, käyvät kukilla, ja tulevat joskus myös valolle. Perhosia tavataan yleensä vain yksitellen. Toukat syövät öisin kukintoja ja piilottelevat päivisin. Kotelo talvehtii, joskus useamman kerran.


title: Kellerväkaapuyökkönen

text: Toukan ravintokasveja ovat mykerökukkaiset, muiden muassa erilaiset keltanot ("Hieracium"), valvatit ("Sonchus") ja maitiaiset ("Leontodon").


title: Tuhkakaapuyökkönen

text: Tuhkakaapuyökkönen ("Cucullia lucifuga") on kaapuyökkösiin lukeutuva, melko kookas, harmaa yöperhoslaji. Se on Suomessa harvinainen ja levinneisyydeltään vahvasti itäpainotteinen.


title: Tuhkakaapuyökkönen

text: Tuhkakaapuyökkönen kuuluu yhdessä kellervä- ("Cucullia lucifuga") ja savukaapuyökkösen ("Cucullia lactucae") kanssa ryhmään, jonka aikuiset perhoset melko vaikeita määrittää lajilleen. Tuhkakaapuyökkösen etusiivet ovat pitkät, kapeat, melko pyöreäkärkiset, ulkosyrjästä selvästi pyöristyneet ja pohjaväriltään tumman sinertävän harmaat. Munuaistäplän lähellä voi joskus erottua hieman ruskeaa sävyä ja tumma kaari. Rengastäplän erottuu korkeintaan ääriviivana. Siiven takanurkassa on musta viiru. Takasiivet ovat naaraalla tumman harmaat, koiraalla selvästi vaaleammat.Takaruumiin tyvellä on selkäpuolella mustaa karvoitusta. Siipiväli 44–48 mm.


title: Tuhkakaapuyökkönen

text: Toukka on nuorena puna-keltajuovainen, mutta muuttuu kasvaessaan täysin erinäköiseksi. Täysikasvuisena toukka on musta ja sen iholla on punaisia täplärivejä.


title: Tuhkakaapuyökkönen

text: Tuhkakaapuyökköstä esiintyy Pohjois-Euroopasta ja Keski-Euroopan vuoristoista Aasian pohjoisosien poikki Japaniin saakka. Suomessa se on harvinainen laji, jonka pääasiallinen nykyinen esiintymisalue sijaitsee sisämaassa Savon ja Karjalan alueilla. Lisäksi lännempänä etelärannikolla on erillinen esiintymä. Sen sijaan vanhoja havaintoja on sisämaasta laajemminkin. Perhoset ovat lennossa yhtenä sukupolvena kesäkuun alusta heinäkuun alkupuolelle huipun sijoittuessa kesäkuulle.


title: Tuhkakaapuyökkönen

text: Lajin elinpaikkoja ovat metsäaukiot, puistot, puutarhat ja muut puoliavoimet ympäristöt. Tuhkakaapuyökköset lentävät yöllä ja käyvät kukilla mutta tulevat lähisukulaistensa tapaan vain harvoin valolle. Perhosia tavataan jokseenkin poikkeuksetta vain yksitellen. Toukat syövät öisin kukintoja ja piilottelevat päivisin. Kotelo talvehtii, joskus useamman kerran.


title: Tuhkakaapuyökkönen

text: Toukan ravintokasveja ovat mykerökukkaiset, etenkin keltanot ("Hieracium"), valvatit ("Sonchus").


title: Stepas Butautas

text: Stepas Butautas (, 25. elokuuta 1925 Kaunas – 22. maaliskuuta 2001 Kaunas) oli Neuvostoliittoa kilpaurallaan edustanut liettualainen koripalloilija, olympiamitalisti ja Euroopan mestari.


title: Stepas Butautas

text: Butautas saavutti olympiahopeaa Neuvostoliiton koripallomaajoukkueen pelaajana Helsingissä 1952. EM-kilpailuissa hän voitti kultaa vuosina 1947, 1951 ja 1953.


title: Savukaapuyökkönen

text: Savukaapuyökkönen ("Cucullia lactucae") on kaapuyökkösiin lukeutuva, melko kookas, harmaa yöperhoslaji. Se on Suomessa eteläinen ja melko harvinainen tuttavuus, jonka löytää tyypillisimmin toukkana.


title: Savukaapuyökkönen

text: Savukaapuyökkösen kanssa erityisen samannäköisiä ovat tuhkakaapuyökkönen ("Cucullia lucifuga") ja kellerväkaapuyökkönen ("Cucullia umbratica") eikä kolmikon perhosia ole helppoa erottaa toisisaan. Savukaapuyökkösen etusiivet ovat pitkät, pituuteensa nähden leveämmät kuin tuhkakaapuyökkösellä, ulkoreunasta selvästi pyöristyneet ja pohjaväriltään puhtaan vaalean harmaat. Siivissä ei ole kovin selkeää kuviointia, vain muutama tumma pitkttäisviiru eivätkä yökköstäplät juuri erotu. Takasiivet ovat tumman harmaat, tyvestä hieman vaaleammat ja koiraalla vaaleammat kuin naarailla. Takaruumiin tyvi on selkäpuolelta kokonaan vaaleanharmaa. Siipiväli 44–48 mm.


title: Savukaapuyökkönen

text: Toukka on räikeän kelta-valkoinen laajoilla mustilla täplillä.


title: Savukaapuyökkönen

text: Savukaapuyökkösen levinneisyys kattaa Euroopan läntisimpiä ja pohjoisimpia osia lukuun ottamatta, ja ulottuu idässä Siperian itäosiin. Suomessa se on levinneisyydeltään vahvasti lounaispainotteinen, mutta on viime vuosina levinnyt rannikkoa pitkin itään ja jonkin verran myös sisämaahan. Esiintymisalueen pohjoisraja on suunnilleen Pori-Tampere-Imatra-linjalla. Perhoset ovat lennossa yhtenä sukupolvena kesäkuun alusta elokuulle.


title: Savukaapuyökkönen

text: Lajin elinpaikkoja ovat lämpimät hiekka- tai sorapohjaiset maastot sekä kuusimetsien reunat, rannat ja kulttuuriympäristöt. Esiintyminen on paikoittaista. Perhoset lentävät yöllä, käyvät kukilla, ja tulevat jossain määrin myös valolle. Aikuisia perhosia tavataan kuitenkin vain harvoin ja yksitellen, ellei niitä erikseen toukista kasvata. Sen sijaan toukkia saattaa löytyä suuriakin määriä. Kotelo talvehtii maaperässä kotelokopan suojaamana.


title: Savukaapuyökkönen

text: Toukan ravintokasveja ovat etenkin jänönsalaatti ("Mycelis muralis") sekä keltanot ("Hieracium") ja valvatit ("Sonchus"), joskus muutkin mykerökukkaiset.


title: A. Hakkarainen

text: A. Hakkarainen oli suomalainen 1900-luvun alkupuolella elänyt arkkiveisujen tekijä.


title: Kazys Petkevičius

text: Kazys Petkevičius (, 1. tammikuuta 1926 Steigviliai – 14. lokakuuta 2008 Kaunas) oli Neuvostoliittoa kilpaurallaan edustanut liettualainen koripalloilija, olympiamitalisti ja Euroopan mestari.


title: Kazys Petkevičius

text: Petkevičius saavutti olympiahopeaa Neuvostoliiton koripallomaajoukkueen pelaajana Helsingissä 1952 ja Melbournessa 1956. EM-kilpailuissa hän voitti kultaa vuosina 1947 ja 1953 sekä pronssia vuonna 1955.


title: Stokely Carmichael

text: Stokely Carmichael (myöhemmin Kwame Toure; 29. kesäkuuta 1941 Port of Spain, Trinidad ja Tobago – 15. marraskuuta 1998 Conakry, Guinea) oli trinidadilaissyntyinen Yhdysvalloissa vaikuttanut musta kansalaisoikeusaktivisti ja yksi Yhdysvaltain mustien nationalistien johtajista 1960-luvulla. Hän teki kuuluisaksi iskulauseen ”Black Power”. Myöhemmin hänestä tuli panafrikkalaisuuden kannattaja, ja hän muutti vuonna 1969 Afrikkaan.


title: Stokely Carmichael

text: Carmichael muutti Trinidadilta New Yorkiin vuonna 1952 ja kävi koulunsa Bronxissa. Hän aloitti vuonna 1960 opiskelun Howardin yliopistossa ja liittyi Student Nonviolent Coordinating Committee (SNCC) -kansalaisjärjestöön ja Nonviolent Action Group -nimiseen opiskelijaryhmään. Vuonna 1961 hän oli mukana niin sanotuissa vapausmatkustajissa ("freedom riders"), jotka kyseenalaistivat Etelävaltioiden rotuerottelulait matkustamalla mielenosoituksellisesti valkoisille tarkoitetuissa linja-autoissa. Tämän tempauksen yhteydessä hänet pidätettiin Jacksonissa ja vangittiin 49 päivän ajaksi. Carmichael valmistui Howardista vuonna 1964 ja jatkoi toimintaansa mustien kansalaisoikeusliikkeessä. Hän osallistui samana vuonna Alabaman Lowndesin piirikunnassa mustien äänestäjäksirekisteröitymiskampanjaan, jonka yhteydessä perustettiin Lowndes County Freedom Organization -niminen puolue. Puolue otti tunnuksekseen mustan pantterin kuvan, jonka radikaali Mustat pantterit -järjestö myöhemmin omaksui.


title: Stokely Carmichael

text: Carmichael kannatti alun perin Martin Luther Kingin ajamaa väkivallattoman vastarinnan periaatetta, mutta moniin kansalaisoikeusaktivisteihin kohdistuneet hyökkäykset ja murhat saivat hänet vähitellen luopumaan väkivallattomuuden periaatteesta. Hänet valittiin vuonna 1966 SNCC:n puheenjohtajaksi. Kesäkuussa 1966 hän osallistui Kingin ja muiden kansalaisoikeusliikkeen johtajien kanssa suureen mielenosoitusmarssiin Mississippissä ja joutui jälleen pidätetyksi muutaman päivän ajaksi. Vapauduttuaan hän kokosi 16. kesäkuuta kannattajansa ja piti heille kuuluisan ”black power” (”musta valta”) -puheensa. Puheessa hän kehotti perustamaan black power -liikkeen, joka korosti itsepuolustuksellista väkivaltaa, poliittisen ja taloudellisen vallan tavoittelua sekä tummaihoisten rotuylpeyttä. Monet tummaihoiset pitivät tätä jyrkkää linjaa mustien kansalaisoikeusliikkeelle vahingollisena, ja monet valkoihoiset suhtautuivat siihen kielteisesti.


title: Stokely Carmichael

text: Seuraavina vuosina Carmichael matkusti ulkomailla puhumassa poliittista ja taloudellista sortoa sekä Yhdysvaltojen Vietnamin sotaan osallistumista vastaan. Hän vieraili monissa kommunistijohtoisissa maissa. Havannassa hän piti hyvin jyrkän puheen, jossa sanoi Yhdysvaltain mustien valmistautuvan kaupunkisissisotaan puolustaakseen itseään ”kuolemaan saakka”. Kun Carmichael palasi Yhdysvaltoihin, viranomaiset takavarikoivat hänen passinsa kymmenen kuukauden ajaksi. Hän jätti SNCC:n johdon vuonna 1968. Mustat pantterit -puolue puolestaan nimesi hänet ”kunniapääministerikseen”.


title: Stokely Carmichael

text: Vuonna 1969 Carmichael jätti Yhdysvallat ja muutti Guineaan Afrikkaan. Hän kertoi irtisanoutuvansa mustista panttereista, koska puolue kannatti liittoa valkoisten radikaalien kanssa, ja ryhtyi sen sijaan yhteistyöhön afrikkalaisten johtajien kanssa. Hän muutti nimekseen Kwame Toure kunnianosoituksena kahdelle panafrikkalaisuuden esitaistelijana pitämälleen valtiomiehelle, Ghanan presidentti Kwame Nkrumahille ja Guinean presidentti Ahmed Sékou Tourélle. Hän osallistui Yhteisafrikkalainen kansan vallankumouspuolue -nimisen kansainvälisen puolueen perustamiseen, jonka tarkoituksena oli edistää panafrikkalaisuutta ja kaikkien maailman mustien aseman parantamista. Hän asui pääosan loppuelämästään Guineassa, mutta vieraili usein Yhdysvalloissa värväämässä kannattajia puolueelleen. Hänen uudet radikaalit mielipiteensä saivat kuitenkin enää vain marginaalista kannatusta Yhdysvalloissa. Hän julkaisi vuonna 1971 kirjan "Stokely Speaks: Black Power Back to Pan-Africanism". Presidentti Tourén kuoltua vuonna 1984 Guinean viranomiset pidättivät hänet kolmeksi päiväksi syytettynä juonittelusta. Hän kuoli eturauhasen syöpään 57-vuotiaana vuonna 1998.


title: Stokely Carmichael

text: Carmichael oli vuosina 1968–1979 naimisissa eteläafrikkalaisen laulajan Miriam Makeban kanssa.


title: Villeneuve-la-Garenne

text: Villeneuve-la-Garenne on Ranskan kunta Pariisin pohjoispuolen esikaupunkivyöhykkeellä. Se rajoittuu idässä ja pohjoisessa Seinejoen vasempaan rantaan ja lännessä Gennevilliers’n kuntaan, josta se erotettiin omaksi kunnakseen 1929. Matkaa Pariisin keskustaan on runsaat yhdeksän kilometriä. Kunnassa on arviolta 25 007 asukasta (vuonna 2014) ja sen pinta-ala on 3,2 neliökilometriä.


title: Villeneuve-la-Garenne

text: Kunnan alueella ei ole asemaa tai pysäkkiä sen kummemmin Pariisin metrolla kuin RER-junallakaan, mutta lähin RER-asema on Saint-Denis vajaan kilometrin pohjoiseen päin. Villeneuveen kulkevat bussit numero 137, 177, 178 ja 378 sekä vuodesta 2012 myös raitiotielinja 1. Kunnan läheltä kulkevat tiet A86 ja A15.


title: Villeneuve-la-Garenne

text: Villeneuven nähtävyyksiin kuuluvat Saint-Joseph-kirkko ja osin naapurikunta Gennevilliers’n alueella sijaitseva 75 hehtaarin Chanteraines-puisto, jossa on muun muassa lintujen suosima tekojärvi, ponitalleja ja nuorten aktiviteettipuisto.


title: Stasys Stonkus

text: Stanislovas ”Stasys” Stonkus (, 29. joulukuuta 1931 Telšiai – 19. helmikuuta 2012 Kaunas) oli Neuvostoliittoa kilpaurallaan edustanut liettualainen koripalloilija, olympiamitalisti ja Euroopan mestari.